
Αθήνα, σήμερα την 1η Σεπτεμβρίου 2026, ημέρα Τρίτη και ώρα 09.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι καλημέρα σας, καλό μήνα και καλό αποκαλόκαιρο. Δεν θα πω ούτε για φθινόπωρα ούτε για χειμώνες, γιατί δεν δημιουργείται καλό περιβάλλον! Καλό μήνα και πάλι, πάντα με υγεία και καλή δύναμη σε όλες και όλους. 
Αρχίζει η συνεδρίαση. Πριν πάμε στην ημερήσια διάταξη να κάνω μία ανακοίνωση: 
Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Εσωτερικών: «Κύρωση της απόφασης (ΕΕ, Ευρατόμ) 2026/1296 του Συμβουλίου της 26ης Μαΐου 2026 για την τροποποίηση της πράξης περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, που επισυνάπτεται στην απόφαση 76/787/ΕΚΑΧ, ΕΟΚ, Ευρατόμ του Συμβουλίου, της 20ής Σεπτεμβρίου 1976».
Κυρίες και κύριοι συνάδελφοι, εισερχόμαστε στην ημερήσια διάταξη  της
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών «Κύρωση της απόφασης (ΕΕ, Ευρατόμ) 2026/1296 του Συμβουλίου της 26ης Μαΐου 2026 για την τροποποίηση της πράξης περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, που επισυνάπτεται στην απόφαση 76/787/ΕΚΑΧ, ΕΟΚ, Ευρατόμ του Συμβουλίου, της 20ής Σεπτεμβρίου 1976».
Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. 
Η ψηφοφορία προφανώς θα γίνει μετά το τέλος της συζήτησης και διευκρινίζω, πριν σας ρωτήσω αν συμφωνείτε, ότι όλοι όσοι ζητήσουν τον λόγο, ανεξάρτητα αν συμφωνούν ή διαφωνούν ή οτιδήποτε άλλο, θα πάρουν όλοι τον λόγο εφόσον το επιθυμούν. Το λέω για να μην υπάρχει καμία παρεξήγηση. Αυτό το κάνουμε πάντα. Εξάλλου έβλεπα χθες την ολοκλήρωση της συζήτησης στη Διαρκή Επιτροπή και είδα ότι υπήρχαν συνάδελφοι οι οποίοι έθεταν θέμα αν θα μιλήσουν ή όχι. Θα μιλήσουν όλοι όσοι επιθυμούν. 
Συμφωνεί το Σώμα;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Το Σώμα συνεφώνησε ομοφώνως.
Τον λόγο έχει -πάντα ξεκινάμε από το τέλος προς την αρχή, εκτός αν θέλει κάποιος να προηγηθεί για λόγους που εν πάση περιπτώσει είναι προσωπικοί ή ανάγονται σε άλλες υποχρεώσεις εντός του Κοινοβουλίου ή και εκτός- ο ειδικός αγορητής από την Πλεύση Ελευθερίας, ο συνάδελφός μας κ. Αλέξανδρος Καζαμίας.
Κύριε Καζαμία, έχετε τον λόγο. Σας εύχομαι και χρόνια πολλά γιατί προχθές γιορτάζατε.
ΑΛΕΞΑΝΔΡΟΣ ΚΑΖΑΜΙΑΣ: Σας ευχαριστώ, κύριε Πρόεδρε, για τις ευχές σας. Να είστε καλά όλοι σας.
Κυρίες και κύριοι Βουλευτές, θα ήθελα να ξεκινήσω κάνοντας μία αναφορά στο σχόλιο του Υπουργού Υγείας και Αντιπροέδρου της Νέας Δημοκρατίας χθες στην Ολομέλεια αναφορικά με την υπογραφή της συμφωνίας με το Ισραήλ για την αγορά του αντιαεροπορικού - αντιπυραυλικού θόλου από το κράτος αυτό. 
Χθες μιλώντας στην Ολομέλεια ο κ. Γεωργιάδης είπε με περίσσια επιπολαιότητα τα εξής: «Η συμμαχία με το Ισραήλ εξασφαλίζει την ελευθερία του ελληνικού κράτους». Αυτά τα προσβλητικά λόγια δεν πρέπει να λέγονται στη Βουλή.
Για εμάς, για την Πλεύση Ελευθερίας, η ελευθερία του ελληνικού κράτους εδώ και διακόσια πέντε χρόνια εξασφαλίζεται με τους αγώνες του ελληνικού λαού και με το σθένος του λαού αυτού να προασπίζεται την ανεξαρτησία του και τους θεσμούς του δικού του ανεξάρτητου κράτους διεθνώς. Δηλώσεις όπως αυτές που κάνει ο κ. Γεωργιάδης για να εκφράσει την ευγνωμοσύνη του απέναντι στο γενοκτόνο κράτος του Ισραήλ είναι χαρακτηριστικές μιας νοοτροπίας εξάρτησης, την οποία δυστυχώς η Κυβέρνηση της Νέας Δημοκρατίας έχει αναπτύξει χωρίς όρια, τόσο απέναντι στις Ηνωμένες Πολιτείες, όσο και απέναντι στο Ισραήλ στην περιοχή της Ανατολικής Μεσογείου. Αυτή η πολιτική, μια εξωτερική πολιτική εξάρτησης, δεν συμβαδίζει με κορώνες ρητορικές για την ελευθερία του ελληνικού λαού.
Επιπλέον, θα πρέπει να υπογραμμίσουμε ότι την περασμένη Παρασκευή στη διάρκεια επίκαιρης ερώτησης από την Πλεύση Ελευθερίας προς τον Υπουργό Εξωτερικών, του αναφέραμε το γεγονός ότι η Ελλάδα αν θέλει να επικαλείται το διεθνές δίκαιο για να υπερασπιστεί τα εθνικά της δικαιώματα στο Αιγαίο και στην Κύπρο, δεν μπορεί να συμμαχεί τόσο στενά με ένα κράτος, όπως το Ισραήλ, το οποίο παραβιάζει κατάφωρα, συστηματικά και καθημερινά το διεθνές δίκαιο, συντελώντας μεταξύ άλλων άπειρα εγκλήματα πολέμου και γενοκτονία. 
Ο κ. Γεραπετρίτης, δυστυχώς, παραποίησε αυτά που είπαμε και που του λέμε και έκανε πως δεν καταλαβαίνει. Με αυτές τις προσεγγίσεις δεν πρόκειται η εξωτερική μας πολιτική να υπερασπιστεί τα δίκαια της χώρας στη Κύπρο και στο Αιγαίο.
Έρχομαι, τώρα, στην κύρωση της Σύμβασης που συζητάμε σήμερα, η οποία αφορά μια αλλαγή στον τρόπο ψηφοφορίας στο Ευρωπαϊκό Κοινοβούλιο, βάσει της οποίας γυναίκες οι οποίες βρίσκονται τρεις μήνες πριν τον τοκετό και έξι μήνες μετά τον τοκετό θα έχουν τη δυνατότητα, αν το επιθυμούν -δεν είναι υποχρεωτικό- να ψηφίζουν μέσω πληρεξουσίου. Αυτή η απόφαση ελήφθη στο Ευρωπαϊκό Κοινοβούλιο με πλειοψηφία εξακοσίων δεκαέξι ψήφων. «Κατά» ψήφισαν είκοσι τέσσερις Ευρωβουλευτές και υπήρξαν οκτώ αποχές. Με άλλα λόγια, υπήρξε συντριπτική αποδοχή αυτής της απόφασης.
Η Ευρωβουλεύτρια της Πλεύσης Ελευθερίας, η Μαρία Ζαχαρία, ψήφισε και αυτή υπέρ της απόφασης και εδώ, στη διάρκεια της συζήτησης στην Επιτροπή χθες, η Ζωή Κωνσταντοπούλου μίλησε και εξήγησε γιατί η Πλεύση Ελευθερίας υποστηρίζει αυτή τη ρύθμιση. 
Πρόκειται για μία απόφαση η οποία ενισχύει την συμπεριληπτικότητα των γυναικών στην πολιτική διαδικασία και στους κοινοβουλευτικούς θεσμούς και βεβαίως, είναι ενδεικτικό του γεγονότος ότι μια τέτοια απόφαση ενισχύει τη δημοκρατία. Στην Ευρωβουλή μόνο η ακροδεξιά και κάποιοι φασίστες στην Ευρωπαϊκή Ένωση την καταψήφισαν. 
Η συμπεριληπτικότητα και η διεύρυνση της δημοκρατίας είναι κεντρικές αρχές και αξίες της Πλεύσης Ελευθερίας και γι’ αυτό υποστηρίζουμε αυτή την απόφαση. Την ίδια στιγμή δεν μπορούμε να κλείνουμε τα μάτια, όμως, στο γεγονός ότι στην ελληνική Βουλή έχουμε μία διαρκή οπισθοδρόμηση σε φαινόμενα σεξισμού, πατριαρχικής συμπεριφοράς και συστηματικής χρήσης εκφράσεων οι οποίες προσβάλλουν τις γυναίκες.
 Πρόσφατο ήταν το παράδειγμα του κ. Κυριαζίδη, Βουλευτή της Νέας Δημοκρατίας, ο οποίος είχε διαγραφεί από την Κοινοβουλευτική Ομάδα της Νέας Δημοκρατίας, επειδή προσέβαλε την Πρόεδρο της Πλεύσης Ελευθερίας, λέγοντάς της «κάνε κανένα παιδί». Μετά επανήλθε στην Κοινοβουλευτική Ομάδα και τον περασμένο μήνα μάς είπε ότι δεν μετάνιωσε. 
Απάντηση στον κ. Κυριαζίδη, μαζί με την Πλεύση Ελευθερίας, έδωσε και η κ. Έλενα Ακρίτα, η οποία τώρα είναι υποψήφια από το ΣΥΡΙΖΑ για τη θέση της ΣΤ΄ Αντιπροέδρου.
Όμως, η Νέα Δημοκρατία, έχει δηλώσει ότι θα καταψηφίσει αυτή την πρόταση, με αποτέλεσμα να θέλει να έχει ένα Προεδρείο της Βουλής που να απαρτίζεται αποκλειστικά από άνδρες. Αυτές δεν είναι πρακτικές για το 2026. Η ανδροκρατία δεν είναι υπόδειγμα και πρέπει να αντιμετωπίζεται. Γι’ αυτό η Πλεύση Ελευθερίας έχει δηλώσει ότι θα υποστηρίξει την υποψηφιότητα της κ. Έλενας Ακρίτα.
 Το κόμμα μας ψηφίζει θετικά, υπέρ αυτής της τροποποίησης στον Κανονισμό της Ευρωβουλής, αναγνωρίζοντας τον υψηλό συμβολισμό μιας τέτοιας απόφασης σε σχέση με την προάσπιση των δικαιωμάτων των γυναικών και την εδραίωση πραγματικής ισότητας. Η θετική μας ψήφος αποκτά ιδιαίτερη βαρύτητα σε μια Βουλή, στην οποία περισσεύουν οι σεξιστικές προσβολές και μάλιστα, με γενετήσιες και αναπαραγωγικές αναφορές και ευθείες επιθέσεις στην Πρόεδρό μας. Αυτό σε καμία περίπτωση δεν σημαίνει υιοθέτηση του μοντέλου της πληρεξουσιότητας ως πάγιας πρακτικής.
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Καζαμία.
Να καλέσω τώρα στο Βήμα τον ειδικό αγορητή από την Κοινοβουλευτική Ομάδα Νίκη, τον συνάδελφο κ. Τάσο Οικονομόπουλου.
Κύριε Οικονομόπουλε, έχετε τον λόγο.
ΤΑΣΟΣ ΟΙΚΟΝΟΜΟΠΟΥΛΟΣ: Ευχαριστώ, κύριε Πρόεδρε, 
Κύριε Υπουργέ, κυρίες και κύριες συνάδελφοι, η σημερινή κύρωση αφορά μια περιορισμένη αλλά ουσιαστική αλλαγή στον τρόπο λειτουργίας του Ευρωπαϊκού Κοινοβουλίου. Αφορά τη δυνατότητα μιας ευρωβουλευτού κατά την εγκυμοσύνη και τους πρώτους μήνες μετά τον τοκετό να εξακολουθεί να συμμετέχει στις ψηφοφορίες της ολομέλειας, χωρίς να υποχρεώνεται με αυτοπρόσωπη παρουσία.
Μέχρι σήμερα ίσχυε ο κανόνας ότι κάθε μέλος του Ευρωπαϊκού Κοινοβουλίου ψηφίζει ατομικά και αυτοπροσώπως. Έτσι ακόμα και όταν μια ευρωβουλευτής απουσιάζει δικαιολογημένα, λόγω προχωρημένης εγκυμοσύνης ή λοχείας, η δημοκρατική εντολή που της έδωσαν οι πολίτες παραμένει ανενεργή.  Αυτό το κενό επιχειρεί να καλύψει η απόφαση 2026/1296, προβλέποντας κατ’ εξαίρεση τη δυνατότητα ψήφου μέσω άλλου μέλους, που ενεργεί με πληρεξουσιότητα έως τρεις μήνες πριν από την εκτιμώμενη ημερομηνία γέννησης και έως έξι μήνες μετά τη γέννηση του παιδιού.
Η Νίκη είναι θετική επί της αρχής. Η μητρότητα δεν μπορεί να μετατρέπεται σε λόγο στέρησης της πολιτικής συμμετοχής. Μια γυναίκα που έχει λάβει τη δημοκρατική εντολή των πολιτών δεν πρέπει να καλείται να επιλέξει ανάμεσα στην υγεία της, στη φροντίδα του παιδιού της και στην εκπλήρωση των κοινοβουλευτικών της καθηκόντων.
Ταυτόχρονα, όμως, υπάρχει ένα κρίσιμο θεσμικό ζήτημα. Η κοινοβουλευτική ψήφος είναι κατ’ εξοχήν προσωπική. Δεν είναι μια απλή διοικητική πράξη που μπορεί να ανατεθεί χωρίς αυστηρούς όρους. Είναι έκφραση της ελεύθερης βούλησης και της προσωπικής ευθύνης του εκλεγμένου αντιπροσώπου. Γι’ αυτό η πληρεξουσιότητα πρέπει να παραμείνει απολύτως εξαιρετική, χρονικά περιορισμένη και πλήρως ελέγξιμη. Πρέπει να είναι έγγραφη, συγκεκριμένη και ανακλητή, να προκύπτει χωρίς αμφιβολία ποιος έδωσε την εντολή, για ποιες ψηφοφορίες και ποιος την άσκησε και να αποκλείονται η κατάχρηση και η σώρευση πολλών πληρεξουσιοδοτήσεων στο ίδιο πρόσωπο.
Εδώ προκύπτει ένα εύλογο ερώτημα. Ο αντιπρόσωπος θα ψηφίζει ελεύθερα σε κάθε ψηφοφορία ή θα μεταφέρει την πραγματική ψήφο του απουσιάζοντος μέλους; Η Νίκη θεωρεί δημοκρατικά ορθότερο το δεύτερο. Αν, όμως, προκύπτει να μεταφέρεται η συγκεκριμένη βούληση του ευρωβουλευτή, τότε γιατί να μην υπάρχει η δυνατότητα επιστολικής ή ασφαλούς ηλεκτρονικής ψήφου με ηλεκτρονική ή φυσική υπογραφή;
Η λύση της πληρεξουσιότητας πρέπει, επομένως, να διασφαλίζει ότι η ψήφος δεν θα μετατρέπεται στην πράξη σε παραταξιακή ψήφο ή σε ελεύθερη επιλογή του εξουσιοδοτημένου προσώπου. Ιδιαίτερη μνεία απαιτείται στις μυστικές ψηφοφορίες, όπου η ιχνηλασιμότητα είναι εξαιρετικά δύσκολη. Η ελευθερία της συνείδησης του ευρωβουλευτή πρέπει να παραμείνει απολύτως προστατευμένη. Παράλληλα, η διαφάνεια δεν πρέπει να σημαίνει δημοσιοποίηση ευαίσθητων ιατρικών δεδομένων. Πρέπει να καταγράφεται η χρήση της πληρεξουσιότητας, χωρίς η εγκυμοσύνη ή η κατάσταση της υγείας μιας γυναίκας να μετατρέπεται σε αντικείμενο περιττής δημόσιας έκθεσης.
Εδώ θα ήθελα να εξάρω ένα θέμα το οποίο, από ό,τι είδα, δεν απασχόλησε την επιτροπή μας. Τι γίνεται στις περιπτώσεις που υπάρχει επαπειλούμενη κύηση, αποδεδειγμένα και σε εξαιρετικές περιπτώσεις, που πρέπει μια γυναίκα να παραμείνει κλινήρης, ακόμα και στον τρίτο ή στον τέταρτο μήνα, διότι κινδυνεύει η υγεία της, η ζωή της και το ίδιο το έμβρυο; Η εμπειρία της πανδημίας απέδειξε ότι μπορούν να εφαρμοστούν υπό αυστηρές εγγυήσεις διαδικασίες εξ αποστάσεως ψηφοφορίας. 
Η υπό κύρωση απόφαση αποκαθιστά ένα συγκεκριμένο κενό. Επιτρέπει σε μια Ευρωβουλευτή να προστατεύει την υγεία της και το παιδί της, χωρίς να σιωπάει η ψήφος που της εμπιστεύθηκαν οι πολίτες.
 Η Νίκη στηρίζει, λοιπόν, την αρχή της ρύθμισης. Ζητά, όμως, από την Κυβέρνηση να παρακολουθήσει ενεργά τη διαμόρφωση των εφαρμοστικών κανόνων και να προτείνει τις αναγκαίες βελτιώσεις. Η εξαίρεση πρέπει να παραμείνει σαφής, η διαδικασία διαφανής και η ακεραιότητα της κοινοβουλευτικής ψήφου απολύτως προστατευμένη, γιατί η μητρότητα δεν χρειάζεται μόνο συμβολική αναγνώριση, χρειάζεται χρόνο, ασφάλεια και πραγματική στήριξη. Και αν θέλουμε περισσότερες γυναίκες να συμμετέχουν στα κοινά, πρέπει να διασφαλίσουμε ότι καμία γυναίκα δεν θα τιμωρείται επειδή επέλεξε να γίνει μητέρα, γιατί μια δημοκρατία που σέβεται πραγματικά τη γυναίκα, δεν τη ζητά να επιλέξει ανάμεσα στο παιδί της και τη δημόσια ευθύνη, της επιτρέπει να υπηρετεί και τα δύο με αξιοπρέπεια. 
Σας παρακαλώ πολύ να δώσετε ιδιαίτερο βάρος στην πρόταση της Νίκης, η οποία θα έπρεπε να είναι πρόταση όλου του ελληνικού Κοινοβουλίου. Το τρίμηνο πριν από τον διαφαινόμενο τοκετό δεν αρκεί στις περιπτώσεις που αποδεδειγμένα υπάρχει περίπτωση επαπειλούμενης κύησης. Τι γίνεται με μια γυναίκα που από τον τρίτο μήνα πρέπει να μείνει κλινήρης για να προστατεύσει το ίδιο το έμβρυο; Γιατί μόνο τρεις μήνες; Θα μπορούσε σε αυτές τις περιπτώσεις ειδικά και εξαιρετικά να υπάρχει ειδική πρόβλεψη όταν αποδεδειγμένα υπάρχει επαπειλούμενη κύηση, να μπορεί να κάνει ειδική πληρεξουσιότητα από τον τρίτο ή τον τέταρτο μήνα ή εν πάση περιπτώσει οποιαδήποτε στιγμή χρειαστεί. 
Παρακαλούμε πολύ, κύριε Υπουργέ, να το εξετάσετε. Θεωρούμε ότι σε πολλές περιπτώσεις παρέχεται το δικαίωμα όταν γίνεται κύρωση, να τροποποιήσουμε επί το ευνοϊκότερο στο ελληνικό Δίκαιο τις διατάξεις που κρίνουμε αναγκαίο. Θεωρώ ότι αυτό ισχύει και στη συγκεκριμένη περίπτωση και θα έπρεπε να συμπεριλάβουμε και την περίπτωση αυτή. 
Ευχαριστώ πολύ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ.  Οικονομόπουλο και να καλέσω τώρα στο Βήμα την ειδική αγορήτρια από τον ΣΥΡΙΖΑ-Προοδευτική Συμμαχία, τη συνάδελφο κ. Θεοδώρα Ακριώτου.
ΘΕΟΔΩΡΑ ΑΚΡΙΩΤΟΥ:  Θα μπορούσα και από εδώ να μιλήσω, διότι δεν έχω να σημειώσω πολλά. 
ΠΡΟΕΔΡΕΥΩΝ (Αθανάσιος Μπούρας): Όπου επιλέγετε. Έχετε τον λόγο.  ΘΕΟΔΩΡΑ ΑΚΡΙΩΤΟΥ: Ευχαριστώ. 
Καθότι από χθες εμείς έχουμε εκφραστεί θετικά και σε ευθυγράμμιση με την ευρωομάδα μας, η οποία φυσικά υπερψήφισε την πρόταση για τη ρύθμιση αυτή και μάλιστα η ευρωομάδα το πήγε και παραπέρα, αν και δεν εισακούστηκε από τα δεξιά και τα ακροδεξιά έδρανα της Ευρωβουλής. Την πρότασή μας την πήγαμε παραπέρα, βάζοντας στο πλαίσιο αυτό τους γονείς ανεξαρτήτως φύλου Ευρωβουλευτές και ανεξαρτήτως απόκτησης γονικής ιδιότητας. Θα επανέλθουμε στο θέμα και στην ευρωομάδα.
 Οπότε, όπως είπα, είμαστε θετικοί στη ρύθμιση αυτή, αλλά θα ήθελα να καλέσω και από αυτό το Βήμα τους συναδέλφους και συναδέλφισσες οι οποίοι τοποθετούνται θετικά για τη συγκεκριμένη ρύθμιση να επιδείξουν την ίδια μαχητικότητα και ενσυναίσθηση για την ψηφοφορία για να καλυφθεί η πέμπτη θέση της Προεδρίας με γυναικεία υποψηφιότητα με την Έλενα την Ακρίτα, ώστε να μη φανούν ανακόλουθοι.
Αυτά ήθελα να πω. Ευχαριστώ πολύ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε. 
Να δώσω τον λόγο τώρα στον ειδικό αγορητή από την Ελληνική Λύση, τον συνάδελφο Βασίλη Γραμμένο. 
ΧΡΗΣΤΟΣ ΓΙΑΝΝΟΥΛΗΣ: Κύριε Πρόεδρε, να σημειωθεί ότι συνεισφέραμε στον χρόνο.
ΠΡΟΕΔΡΕΥΩΝ (Αθανάσιος Μπούρας): Ναι.
Κύριε Γραμμένε, έχετε τον λόγο.
ΒΑΣΙΛΕΙΟΣ ΓΡΑΜΜΕΝΟΣ: Κύριε Πρόεδρε, ευχαριστώ πολύ. Καλό φθινόπωρο να έχουμε όλοι. Καλό μήνα στους συναδέλφους, στους Έλληνες συμπολίτες μας. 
Θα ήθελα να ξεκινήσω, κύριε Υπουργέ, με τα λόγια του Κομφούκιου. Ξέρετε, ο Κομφούκιος έλεγε ότι ο ανώτερος άνθρωπος είναι μετριοπαθής στα λόγια, αλλά υπερβατικός στις πράξεις, κύριε Υπουργέ.
Αυτή ακριβώς η φράση, κυρίες και κύριοι συνάδελφοι, θα έπρεπε να αποτελεί έναν οδηγό για κάθε πολιτεία, για κάθε κοινοβούλιο και κυρίως για κάθε άνθρωπο που έχει αναλάβει δημόσια ευθύνη, για κάθε άνθρωπο που έχει αναλάβει δημόσιο πόστο, γιατί οι πολίτες δεν μας κρίνουν από το πόσο ωραία λόγια λέμε εδώ μέσα, κύριε Υπουργέ. Μας κρίνουν από το τι πράττουμε, από το αν στηρίζουμε την Ελληνίδα μητέρα. Μας κρίνουν από το αν προστατεύουμε και κατά πόσο την ελληνική οικογένεια, από το αν δίνουμε στον νέο άνθρωπο τη δυνατότητα να κάνει οικογένεια, κάτι που σήμερα το ψάχνουμε αλλά δεν το βρίσκουμε. Δεν βρίσκουμε δηλαδή τη δυνατότητα, δεν βρίσκουμε τις ευκαιρίες που μπορούμε να δώσουμε σε έναν άνθρωπο να δημιουργήσει μια οικογένεια. Κρινόμαστε από το αν προστατεύουμε την κατοικία του και πάνω απ’ όλα από το αν διαχειριζόμαστε με σεβασμό το δημόσιο χρήμα, το χρήμα που παράγει ο Έλληνας πολίτης και που όλοι εμείς εδώ μέσα και κυρίως εσείς στην Κυβέρνηση το διαχειρίζεστε, με ποιον τρόπο το διαχειρίζεστε, πώς το διανέμετε, πώς το σπαταλάτε και πώς το μοιράζετε.
Σήμερα, λοιπόν, συζητούμε την κύρωση της απόφασης 2026/1296 του Συμβουλίου της Ευρωπαϊκής Ένωσης, η οποία τροποποιεί την πράξη για την εκλογή των μελών του Ευρωπαϊκού Κοινοβουλίου. Στον πυρήνα της ρύθμισης βρίσκεται μια συγκεκριμένη πρόβλεψη: Η Ευρωβουλευτής που εγκυμονεί ή έχει γεννήσει μπορεί για συγκεκριμένο χρονικό διάστημα να αναθέτει την άσκηση της ψήφου της σε άλλο μέλος του Ευρωπαϊκού Κοινοβουλίου. Η δυνατότητα αυτή προβλέπεται ως τρεις μήνες πριν από τον εκτιμώμενο τοκετό και έως έξι μήνες μετά τη γέννηση του παιδιού, με παράλληλες εγγυήσεις για τη διαφάνεια, τη λογοδοσία, την ιχνηλασιμότητα, την ασφάλεια δικαίου και την ακεραιότητα της ψηφοφορίας. 
Και εδώ θα ήθελα να είμαι απολύτως σαφής: Η προστασία της μητρότητας είναι για εμάς στην Ελληνική Λύση αδιαπραγμάτευτη, κύριε Υπουργέ. Η Ελληνική Λύση στηρίζει κάθε πραγματικό μέτρο που επιτρέπει στη γυναίκα να συνδυάζει τη μητρότητα με την επαγγελματική και την κοινωνική ζωή. Δεν μπορεί, όμως, η πολιτεία να μιλά διαρκώς για ισότητα και στην πράξη να δημιουργεί την εντύπωση διαφορετικών μέτρων και διαφορετικών σταθμών.
 Κυρίες και κύριοι συνάδελφοι, γνωρίζουμε τη σκληρή πραγματικότητα της Ελληνίδας μάνας. Γνωρίζουμε τη γυναίκα που εργάζεται ακόμα και λίγο πριν γεννήσει, τη γυναίκα που επιστρέφει στη δουλειά πολύ νωρίτερα από ό,τι θα επιθυμούσε και σίγουρα θα ήθελε να είναι σπίτι με το μωρό της και να μεγαλώνει το παιδί της, τη γυναίκα που δεν έχει τη δυνατότητα να επιλέξει αν θα εργαστεί ή αν θα μείνει στο σπίτι της, τη γυναίκα αυτή που εργάζεται σκληρά και πληρώνει το ενοίκιο, τη γυναίκα που πληρώνει τον παιδικό σταθμό, τη γυναίκα που αντιμετωπίζει το κόστος της ενέργειας, των τροφίμων και της καθημερινότητας, τη γυναίκα που πολλές φορές βρίσκεται μπροστά στο δίλημμα «θα κάνω παιδί, θα μπορέσω αν κάνω παιδί να επιβιώσω οικονομικά; Άρα, αν δεν μπορώ, δεν μπορώ να κάνω και παιδί».
Επομένως, η συζήτησή μας δεν μπορεί να εξαντλείται στο αν μια Ευρωβουλευτής θα μπορεί να ψηφίζει διά πληρεξουσίου. Η μεγάλη πολιτική συζήτηση είναι άλλη: Πώς θα κάνουμε τη μητρότητα πραγματικά συμβατή με την εργασία, πώς θα στηρίξουμε τη νέα οικογένεια, πώς θα αντιμετωπίσουμε το δημογραφικό, πώς θα δώσουμε στις Ελληνίδες αυτό που πραγματικά χρειάζονται, όχι προνόμια, αλλά ίση μεταχείριση, σεβασμό, ασφάλεια, στήριξη. Αυτά χρειάζεται η Ελληνίδα μάνα. 
Εδώ ακριβώς βρίσκεται η ένστασή μας. Η ψήφος του εκλεγμένου αντιπροσώπου είναι προσωπική καθαρά επιλογή, κύριε Υπουργέ -το είπαμε και στην Επιτροπή-, είναι καθαρά προσωπική ευθύνη, είναι η ψήφος με την οποία εκπροσωπεί τους πολίτες που τον εξέλεξαν, που τον έστειλαν εκεί. Η δυνατότητα να ψηφίζει μέσω κάποιου άλλου προσώπου πρέπει, επομένως, να παραμείνει πραγματικά εξαιρετική. 
Και, βεβαίως, εφόσον η Ευρωπαϊκή Ένωση θεσπίζει αυτή την εξαίρεση, απαιτούνται αυστηρές ασφαλιστικές δικλίδες. Ποιος αναθέτει την ψήφο; Ποιος καταγράφει; Πώς καταγράφεται; Ποιος ελέγχει την άσκησή της; Πώς διασφαλίζεται ότι ο πληρεξούσιος ψηφίζει ακριβώς σύμφωνα με την εντολή του εκάστοτε που του δίνει την εντολή να πάει να ψηφίσει; Πώς διασφαλίζεται η ιχνηλασιμότητα και πώς αποκλείεται το ενδεχόμενο να μετατραπεί μια ειδική εξαίρεση σε προηγούμενο για ολοένα και περισσότερες περιπτώσεις;
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Αυτά δεν είναι τυπικά ερωτήματα που θέτουμε. Είναι ζητήματα δημοκρατικής λειτουργίας ασφαλώς, γιατί η δημοκρατία απαιτεί δικαιώματα, αλλά απαιτεί και ευθύνη. Και η Ελληνική Λύση το λέει ξεκάθαρα. Η Ελληνίδα μάνα δεν ζητά προνόμια, ζητά ίση μεταχείριση, ζητά πραγματική προστασία, ζητά να μπορεί να μεγαλώσει το παιδί της με αξιοπρέπεια, χωρίς να αισθάνεται ότι τιμωρείται οικονομικά επειδή έγινε μάνα. Αυτό είναι το πραγματικό στοίχημα. Και εδώ, δυστυχώς, αρχίζει η μεγάλη αντίφαση της κυβερνητικής πολιτικής. Γιατί δεν μπορούμε από τη μία πλευρά να συζητούμε για διευκολύνσεις στη μητρότητα και από την άλλη να αφήνουμε χιλιάδες νέους ανθρώπους να μην μπορούν να αποκτήσουν ένα σπίτι και το αφήνουμε με τις κάκιστες πολιτικές. Γι’ αυτό δεν του επιτρέπουμε να μπορεί να αγοράσει ένα σπίτι, γιατί δεν έχει την οικονομική δυνατότητα να το κάνει. Δεν μπορούμε να ζητούμε από τους νέους να κάνουν οικογένεια όταν δεν μπορούν να πληρώσουν οι ίδιοι το ενοίκιο τους. Δεν μπορούμε να μιλάμε για δημογραφικό και να αγνοούμε τη στεγαστική κρίση που είναι τεράστια πλέον. 
Θα μου επιτρέψετε να θυμίσω κάτι που είχε πει εύστοχα και ο Πρόεδρος της Ελληνικής Λύσης Κυριάκος Βελόπουλος μέσα από αυτό το Βήμα, να ανασυστήσουμε τον Οργανισμό της Εργατικής Κατοικίας. Είμαι παιδί που είχαμε σπίτι από την εργατική κατοικία, γιατί είμαστε πολύτεκνη οικογένεια έξι παιδιών. Ήταν άλλες εποχές τότε, κύριε Λιβάνιε. Θα πρέπει να το επαναφέρουμε αυτό το μέτρο. Να δώσουμε σε κάθε Έλληνα από ένα σπίτι. Γιατί όχι; 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Γραμμένο. 
Να καλέσω τώρα στο Βήμα την ειδική αγορήτρια από το Κομμουνιστικό Κόμμα Ελλάδας, τη συνάδελφο Διαμάντω Μανωλάκου. 
Κυρία Μανωλάκου, έχετε τον λόγο. 
ΔΙΑΜΑΝΤΩ ΜΑΝΩΛΑΚΟΥ: Ευχαριστώ, κύριε Πρόεδρε.
Την κύρωση της ευρωαπόφασης που επιτρέπει τη νομοθετική ψηφοφορία μέσω πληρεξουσίου στις Ευρωβουλευτίνες κατά την εγκυμοσύνη και λοχεία την ψήφισε η Ευρωκοινοβουλευτική Ομάδα του ΚΚΕ και θα την ψηφίσουμε και στο ελληνικό Κοινοβούλιο. Η εξαίρεση στην αυτοπρόσωπη ψηφοφορία και η μεταβίβαση του δικαιώματος ψήφου επικυρώνεται σε όλα τα κράτη-μέλη, αυτό από μόνο του όμως δεν φτάνει και πολύ περισσότερο δεν σημαίνει ότι υπάρχει αναγνώριση της ισότητας των δύο φύλων. Το αντίθετο συμβαίνει. 
Η ρίζα της γυναικείας ανισοτιμίας βρίσκεται στο σύστημα της εκμετάλλευσης και στις στρατηγικές κατευθύνσεις της Ευρωπαϊκής Ένωσης. Η πυξίδα της ευρωπαϊκής πολιτικής για την ισότητα των φύλων προσανατολίζεται με βάση τους στρατηγικούς σχεδιασμούς των ευρωπαϊκών μονοπωλίων. Κατάπτυστες Οδηγίες και κατευθύνσεις που ενισχύουν τους οικονομικούς και κοινωνικούς καταναγκασμούς σε βάρος των γυναικών υπάρχουν ακόμα και πριν ψηφιστούν τα μνημόνια στη χώρα μας, όπως η αύξηση ορίων ηλικίας συνταξιοδότησης που φόρτωσε στην εργαζόμενη μάνα μέχρι και δεκαεπτά χρόνια στο όνομα της ισότητας των δύο φύλων, αλλά και για τις γυναίκες ΕΒΕ υπάρχει η απαράδεκτη διάταξη των διακοσίων ενσήμων τα τελευταία δύο χρόνια για επίδομα άδειας μητρότητας. Κατά τα άλλα, επικαλείστε δημογραφικό πρόβλημα. Ντροπή. 
Ισότητα υπάρχει, λοιπόν, μόνο στην εκμετάλλευση και στο τσάκισμα δικαιωμάτων για τις εργαζόμενες γυναίκες των εργατικών λαϊκών στρωμάτων, γι’ αυτό η απάντηση στις αγωνίες και στις κοινωνικές ανάγκες των γυναικών των εργατικών λαϊκών δυνάμεων βρίσκεται στον δρόμο της σύγκρουσης με την πολιτική της Ευρωπαϊκής Ένωσης και του αστικού κράτους. Αλλά και πρόσφατα στο ελληνικό Κοινοβούλιο ο αντιδραστικός νόμος με τον ψευδεπίγραφο τίτλο «ενίσχυση εφαρμογής της ισότητας αμοιβής μεταξύ ανδρών και γυναικών», όπου ενσωματώνεται η σχετική ευρωοδηγία, περιλαμβάνει ευχολόγια και συστάσεις για την ισότητα αμοιβών που στην κυριολεξία απογειώνουν την υποκρισία, αφού στο ναρκοπέδιο των αντεργατικών νόμων που συμπιέζει όλους τους μισθούς, προσθέτει και νέα βήματα για το ξήλωμα της κυριακάτικης αργίας. Και η Κυβέρνηση τι υποστηρίζει; Χαρακτηρίζει την κυριακάτικη αργία ως στρέβλωση που υπήρχε και τώρα αποκαθίσταται, επιβεβαιώνοντας ότι είναι παραγγελία των βιομηχάνων, αφού όπως λέτε γίνεται για να μην ανοίγουν και να κλείνουν οι μηχανές, κάνοντας έτσι τον βίο των εργαζόμενων γυναικών αβίωτο. 
Οι χαμηλότερες αμοιβές σε γυναίκες εργαζόμενες που ασκούν τα ίδια καθήκοντα με τους άντρες, σημαίνει πρώτα και κύρια πρόσθετο κέρδος στους εργοδότες και, φυσικά, η περιβόητη εξίσωση αμοιβών θα είναι στην ουσία εξομοίωση προς τα κάτω. Επομένως, ανοίγει ο δρόμος ακόμα και για περικοπή αποδοχών στο όνομα της ισότητας των φύλων. Επιδιώκετε να αποκρύψετε, λοιπόν, ότι αυτή η κανονικότητα της γυναικείας ανισοτιμίας στη σύγχρονη εκμεταλλευτική κοινωνία σφυρηλατείται από τη στρατηγική της Ευρωπαϊκής Ένωσης και όλων των κυβερνήσεων διαχρονικά. Να γιατί η ισότητα στους μισθούς ανδρών-γυναικών είναι αποτέλεσμα της αντεργατικής επίθεσης. Οι Οδηγίες της Ευρωπαϊκής Ένωσης δεν θίγουν στο ελάχιστο τις πραγματικές αιτίες της μισθολογικής ανισότητας, που είναι η μεγάλη αντεργατική επίθεση στους όρους αμοιβής εργασίας, που πλήττουν όλους τους εργαζόμενους και ιδιαίτερα τις γυναίκες. Είναι, λοιπόν, μεγάλη υποκρισία όσοι ισχυρίζονται ότι θέλουν ίσες αμοιβές για ίση εργασία και ταυτόχρονα υπερασπίζονται αυτό το σάπιο καπιταλιστικό σύστημα της εκμετάλλευσης. 
Τα μέτρα που προωθούνται όχι μόνο δεν εξασφαλίζουν την αύξηση των πενιχρών μισθών των εργαζόμενων γυναικών, αλλά αποτελούν ακόμα μια αφορμή για να διαφημιστεί η δέσμη των αντεργατικών μέτρων για την ευελιξία, οδηγώντας στον κατακερματισμό της κοινωνικής ζωής της γυναίκας, φέρνοντας σε αντιπαράθεση το δικαίωμά της στη δουλειά με την κοινωνική ανάγκη προστασίας της μητρότητας και της οικογένειας. Εξάλλου, στο όνομα της ισότητας καταργήθηκαν θετικές διατάξεις υπέρ των γυναικών, όπως η απαγόρευση της νυχτερινής δουλειάς στις βιομηχανίες-βιοτεχνίες, η αύξηση στα όρια συνταξιοδότησης, δόθηκε η δυνατότητα στην εργοδοσία για απολύσεις εγκύων, νέων μητέρων κ.ά.. Γι’ αυτό τα αιτήματα που προβάλλουν είναι δίκαια, το ΚΚΕ τα στηρίζει για την προστασία της μητρότητας και του γυναικείου οργανισμού, άδειες τοκετού, λοχείας, μητρότητας και επιδόματα χωρίς όρους και προϋποθέσεις, σταθερή εργασία για όλες τις γυναίκες με σταθερό ωράριο, εφταήμερο, πενταήμερο, τριανταπεντάωρο με πλήρη ασφαλιστικά δικαιώματα και αξιοπρεπείς μισθούς, μέτρα υγείας και ασφάλειας στους χώρους δουλειάς, κατοχύρωση της κυριακάτικης αργίας κ.ά.. 
Οι εργαζόμενες γυναίκες έχουν ανάγκη μιας σταθερότητας που μπορεί να ξεπροβάλλει στον δρόμο της σύγκρουσης και της ανατροπής του σάπιου κόσμου της εκμετάλλευσης, των πολέμων και της ανασφάλειας. Εκεί χτίζεται ασπίδα προστασίας απέναντι στις πολλαπλές διακρίσεις, στην εργοδοτική βία, στη γυναικεία ανισοτιμία και όχι με την «Ασπίδα του Αχιλλέα», την επικίνδυνη συμφωνία με το κράτος-δολοφόνο του Ισραήλ, που βάζει σε μεγάλες περιπέτειες τον λαό και τη χώρα μας.
ΠΡΟΕΔΡΕΥΩΝ (Αθανάσιος Μπούρας): Ευχαριστούμε την κ. Μανωλάκου και να καλέσω τώρα στο Βήμα τον εισηγητή του ΠΑΣΟΚ - Κινήματος Αλλαγής, τον συνάδελφο Παναγιώτη Δουδωνή. 
Κύριε Δουδωνή, έχετε τον λόγο. 
ΠΑΝΑΓΙΩΤΗΣ ΔΟΥΔΩΝΗΣ: Κύριε Πρόεδρε, σας ευχαριστώ. 
Να διευκρινίσουμε κατ’ αρχάς γιατί έρχεται ως «κύρωση σύμβασης» η σημερινή ρύθμιση. Αυτό αφορά στη διακυβερνητική μέθοδο τη λεγόμενη της Ευρωπαϊκής Ένωσης, γιατί οι διατάξεις οι οποίες τροποποιούνται αφορούν σε μία απόφαση του Συμβουλίου. Συνεπώς, σε μία απόφαση των κρατών η οποία λαμβάνει την ισχύ διεθνούς συμβάσεως και έχει ανάγκη κύρωσης από τα εθνικά κοινοβούλια κατά το εσωτερικό δικό μας Δίκαιο. Αυτό σημαίνει ότι τροποποιεί τις διατάξεις σε σχέση με τη λειτουργία του Ευρωπαϊκού Κοινοβουλίου και το κάνει σε μια κατεύθυνση σεβασμού των δικαιωμάτων των γυναικών. Προφανώς, είμαστε θετικοί απέναντι σε κάθε τέτοιο βήμα. Προφανώς, είναι σημαντικό για ένα διάστημα πριν και ένα διάστημα μετά τον τοκετό να διευκολύνονται οι γυναίκες με τη διά πληρεξουσιότητας ψήφο και προφανώς, αυτό είναι ένα βήμα το οποίο θα έπρεπε από καιρό να έχει γίνει. 
Θυμίζω, αυτό που τόνισα και χθες, ότι οι γυναίκες στη χώρα μας, σύμφωνα με όλες τις μετρήσεις της κοινής γνώμης -αυτές που έχετε ως ευαγγέλιο εσείς, αλλά στα ποιοτικά τους στοιχεία και σε αυτά που δεν σας συμφέρουν, δεν ακούτε- είναι οι πλέον αδικημένες στη χώρα, αυτές οι οποίες έχουν πληγεί περισσότερο από την ασκούμενη κυβερνητική πολιτική και άρα, είναι σημαντικό να κάνουμε παρεμβάσεις και στο πεδίο της εκπροσώπησής τους, αλλά και στο πεδίο των εν γένει δικαιωμάτων τους. 
Και θυμίζω τις προτάσεις του ΠΑΣΟΚ στη συζήτηση για τη Συνταγματική Αναθεώρηση, τις προτάσεις για την κρατική προστασία, για την κρατική μέριμνα ως υποχρέωση του κράτους, για τη μέριμνα προστασίας από τις γενοκτονίες και από την έμφυλη βία. Όπως θυμίζω και τη ρητή καθιέρωση και κατοχύρωση μέσα στο Σύνταγμα του δικαιώματος στην αναπαραγωγική αυτονομία των γυναικών. 
Πρόκειται για δύο προτάσεις πολύ συγκεκριμένες, οι οποίες διανεμήθηκαν στα μέλη της Επιτροπής και των οποίων έγινε κοινωνός ολόκληρο το Σώμα, στις οποίες η Νέα Δημοκρατία -η οποία προτείνει την Αναθεώρηση ακριβώς των ίδιων άρθρων σε άλλη κατεύθυνση- δεν αισθάνθηκε την υποχρέωση να απαντήσει ούτε με μια λέξη και θεωρώ ότι αυτό είναι προσβλητικό: Πρώτον, απέναντι στο Κοινοβούλιο. Δεύτερον, απέναντι στις γυναίκες και τα δικαιώματά τους. Και τρίτον, απέναντι στην Αξιωματική Αντιπολίτευση. Ιδίως με αφορούν τα δύο πρώτα που είναι σοβαρά, θεσμικά, αφορούν στην ουσία της ασκούμενης πολιτικής και στον τρόπο που πολιτεύεστε. 
Είναι δυνατόν να θεωρούνται ελάσσονος σημασίας τα ζητήματα αυτά; Διαφωνείτε; Πείτε το, πείτε το! Η απαξίωση τόσο σημαντικών προτάσεων, που τις έχει αγκαλιάσει ολόκληρη η επιστημονική κοινότητα, από την Κυβέρνηση και από την κοινοβουλευτική πλειοψηφία, από όλους τους Βουλευτές οι οποίοι πήραν τον λόγο και δεν αισθάνθηκαν την ανάγκη να πουν κάτι, είναι πάρα πολύ σοβαρό ζήτημα. 
Και βέβαια έρχομαι εδώ, κυρίες και κύριοι συνάδελφοι, από τη Λέσβο, η οποία πλήττεται και η οποία έχει συγκινήσει ολόκληρη την Ελλάδα, από τους κτηνοτρόφους της Λέσβου, οι οποίοι συγκίνησαν όλους τους Έλληνες για τα ογδόντα μια χιλιάδες πρόβατα, σχεδόν εκατό χιλιάδες, τα οποία έχουν σφραγιαστεί και θα σφραγιαστούν μέσα στο επόμενο διάστημα, για τις οικογένειες οι οποίες έχουν καταστραφεί, για τους κτηνοτρόφους οι οποίοι είναι απελπισμένοι. Συγκίνησαν όλη την Ελλάδα! Όλη την Ελλάδα! Μόνο τον Υπουργό δεν συγκίνησαν, ο οποίος -προσέξτε- σε σύνδεση zoom, δηλαδή, σε σύνδεση διαδικτυακή από την Αθήνα, δεν αισθάνθηκε καν την ανάγκη να παραστεί και να απαντήσει στους αγρότες και στους κτηνοτρόφους. Δεν αισθάνθηκε καν την ανάγκη ο Υπουργός να μιλήσει στους κτηνοτρόφους και να απαντήσει στον πόνο τους, στα προβλήματά τους και στους προβληματισμούς τους. 
Ο Υπουργός Αγροτικής Ανάπτυξης κ. Μαργαρίτης Σχοινάς, ενώ όλη η Ελλάδα έχει συγκινηθεί από τον πόνο των αγροτών, από την καταστροφή των κόπων τους, από την καταστροφή των οικογενειών τους και των οικονομιών τους, αδιαφορεί, δεν παρουσιάζεται πουθενά, στέλνει τον Υφυπουργό τον κ. Καββαδά και δεν έχει τοποθετηθεί, απαντώντας στους κτηνοτρόφους, δημοσίως για το θέμα.
Και το ερώτημα είναι: Τι σόι Υπουργός είναι αυτός; Τι σόι Κυβέρνηση είναι αυτή; Τι σόι πολιτική ευθύνη είναι αυτή; Τι σόι σχεδιασμός είναι αυτός; Έτσι αντιμετωπίζεται ένα τόσο σοβαρό ζήτημα που καταστρέφει ένα ολόκληρο νησί, με την παρουσία ενός Υφυπουργού διά zoom και την υπόσχεση της παρουσίας του στην Λέσβο τις επόμενες ημέρες; Ο Υπουργός τι κάνει; Κάνει προεκλογική εκστρατεία; Κάνει δημόσιες σχέσεις; Ασχολείται με τον ελεύθερο χρόνο του; Πού είναι ο Υπουργός; Δεν είναι στη Βουλή, δεν είναι στους κτηνοτρόφους. Είναι στο Υπουργείο οχυρωμένος ή κάνει κάτι άλλο; Αυτό είναι το ερώτημα. 
Και, βέβαια, υπάρχουν αμείλικτα ερωτήματα. Θα σας καταθέσω εδώ την έκθεση των επιστημόνων του Ηνωμένου Βασιλείου το 2001 και το 2002, η οποία περιέχει τα συμπεράσματα από την αντιμετώπιση εκεί του αφθώδους πυρετού. Είναι έκθεση επιστημονική. Αυτήν διάβασε η Κύπρος που στις 20 Φεβρουαρίου είχε το πρώτο κρούσμα αφθώδους και στις 25 έκανε τον πρώτο εμβολιασμό. 
Γιατί εκεί η Κύπρος διάβασε τι λειτούργησε και τι δεν λειτούργησε στο Ηνωμένο Βασίλειο αρκετά χρόνια πριν. Αλλά σήμερα, τόσα χρόνια μετά, εδώ δεν υπάρχει μια επιστημονική απάντηση. Δεν υπάρχει μια απάντηση γιατί γίνεται ό,τι γίνεται, γιατί σφαγιάζονται δεκάδες χιλιάδες ζώα, γιατί καταστρέφονται χιλιάδες οικογένειες. Και βέβαια είδαμε και την απάντηση στην ερώτηση των Ευρωβουλευτών μας, του κ. Αρναούτογλου και του κ. Φαραντούρη, που λέει ευθέως η Ευρώπη ότι και το εργαλείο του εμβολίου βρίσκεται στη διάθεσή μας, αλλά και η δυνατότητα να υπάρχει οικονομική ενίσχυση. Και τίποτα από αυτά δεν έχει συζητήσει η Ελληνική Κυβέρνηση. Τίποτα! 
Και εδώ έχουμε και το έγγραφο του Υπουργείου Αγροτικής Ανάπτυξης προς την Περιφέρεια που ολοκληρώνει την κοροϊδία του πινγκ πονγκ των ευθυνών. Κατατίθεται και αυτό στα Πρακτικά της Βουλής. 
(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Αυτή, λοιπόν, δεν είναι μια εικόνα μέλλοντος για την κτηνοτροφία, για την περιφέρεια. Αν δεν στηρίξουμε την περιφέρεια, τότε είμαστε χαμένοι. 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Δουδωνή. 
Να καλέσω τώρα στο Βήμα την εισηγήτρια της Νέας Δημοκρατίας, τη συνάδελφο κ. Κωνσταντίνα Καραμπατσώλη. 
Ορίστε, κυρία Καραμπατσώλη, έχετε τον λόγο.
ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ: Κύριε Πρόεδρε, κύριε Υπουργέ, κυρίες και κύριοι συνάδελφοι, με μεγάλη μου χαρά βρίσκομαι σήμερα ενώπιον της Εθνικής Αντιπροσωπείας ως εισηγήτρια για ένα νομοσχέδιο εξαιρετικής πολιτικής, κοινωνικής και συμβολικής σημασίας, ήτοι για το νομοσχέδιο του Υπουργείου Εσωτερικών με τίτλο «Κύρωση της απόφασης (ΕΕ, Ευρατόμ) 2026/1296 του Συμβουλίου της 26ης Μαΐου 2026 για την τροποποίηση της πράξης περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, που επισυνάπτεται στην απόφαση 76/787/ΕΚΑΧ, ΕΟΚ, Ευρατόμ του Συμβουλίου, της 20ής Σεπτεμβρίου 1976».
Διά της απόφασης αυτής τροποποιείται η πράξη περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία προς μία αναγκαία κατεύθυνση: Την ενδυνάμωση της θέσης της γυναίκας Ευρωβουλευτού, τον σεβασμό του διττού ρόλου της ως πολιτικός και ως μητέρα και την εμπέδωση της ισότητας των φίλων στην πολιτική. 
Η πράξη περί της εκλογής των μελών του Ευρωπαϊκού Κοινοβουλίου, που επισυνάπτεται στην απόφαση 76/787/ΕΚΑΧ, ΕΟΚ, Ευρατόμ του Συμβουλίου, της 20ής Σεπτεμβρίου 1976, αποτελεί το βασικό και θεμελιώδες κείμενο που καθορίζει τις κοινές αρχές για τη διεξαγωγή των εκλογών, για την ανάδειξη των αντιπροσώπων των κρατών μελών στο Ευρωκοινοβούλιο. Η ως άνω πράξη θεσπίστηκε το 1976, ωστόσο τέθηκε σε ισχύ την 1η Ιουλίου του 1978, αφού πρώτα επικυρώθηκε από όλα τα κράτη μέλη ως απαιτεί το άρθρο 223 της Συνθήκης της λειτουργίας της Ευρωπαϊκής Ένωσης. 
Το παρόν νομοσχέδιο, αν και σύντομο στην έκτασή του, εισάγει μια βαθιά προοδευτική και αναγκαία μεταρρύθμιση που απαντά στις σύγχρονες απαιτήσεις για ισότητα, συμπερίληψη και ουσιαστική προστασία της μητρότητας και της γονεϊκότητας στον πολιτικό στίβο. 
Πιο συγκεκριμένα, με την προσθήκη της παραγράφου ένα 1α στο άρθρο 6 της πράξης δίνεται στα μέλη του Ευρωπαϊκού Κοινοβουλίου, που εγκυμονούν ή έχουν γεννήσει, η δυνατότητα να ασκούν το δικαίωμα ψήφου μέσω άλλου μέλους, το οποίο ενεργεί με πληρεξουσιότητα για μέγιστη περίοδο τριών μηνών πριν την εκτιμώμενη ημερομηνία γέννησης του τέκνου και για μέγιστη περίοδο έξι μηνών μετά τη γέννησή του. 
Περαιτέρω, στην παράγραφο 1β της απόφασης ορίζεται ότι οι γενικοί όροι εφαρμογής της παρέκκλισης θα καθοριστούν στο καθεστώς των μελών του Ευρωπαϊκού Κοινοβουλίου κατά τρόπο που να διασφαλίζονται οι αρχές της διαφάνειας, της λογοδοσίας, της ιχνηλασιμότητας, της ασφάλειας δικαίου και της ακεραιότητας της ψηφοφορίας. 
Τέλος, στην παράγραφο 1γ προβλέπεται ότι ειδικότερες διαδικαστικές ρυθμίσεις για την παρέκκλιση της παραγράφου 1α θα καθοριστούν στον Κανονισμό του Ευρωπαϊκού Κοινοβουλίου. 
Μέχρι σήμερα, κυρίες και κύριοι, το νομικό πλαίσιο της Ευρωπαϊκής Ένωσης υπέβαλε την υποχρεωτική αυτοπρόσωπη παρουσία των Βουλευτών κατά τις ψηφοφορίες στην Ολομέλεια του Ευρωπαϊκού Κοινοβουλίου. Αυτή η πρακτική δημιουργούσε ένα σοβαρό πρακτικό και πολιτικό εμπόδιο στις γυναίκες που επέλεγαν να συνδυάσουν την πολιτική δράση με τη μητρότητα. Μια γυναίκα σε προχωρημένη εγκυμοσύνη ή μια νέα μητέρα αμέσως μετά τον τοκετό, βρισκόταν σε μια δύσκολη θέση, σε μια ανεπίτρεπτα δύσκολη θέση: Είτε έπρεπε να ρισκάρει την υγεία της, είτε να αφήσει πίσω τον νεογέννητο παιδί της είτε αναγκαζόταν να απέχει από τις ψηφοφορίες, στερώντας έτσι από τους ψηφοφόρους τη φωνή και την εκπροσώπηση που της είχαν εμπιστευτεί. 

Την αδικία αυτή διέγνωσε το Συμβούλιο της Ευρώπης, το οποίο, έχοντας λάβει υπ’ όψιν ότι οι πολιτικές για την ισορροπία μεταξύ προσωπικής και επαγγελματικής ζωής θα πρέπει να συμβάλλουν στην επίτευξη ισότητας των φύλων, προάγοντας τη συμμετοχή των γυναικών που είναι μητέρες στην πολιτική, αποφάσισε την τροποποίηση της πράξης περί της εκλογής των μελών του Ευρωπαϊκού Κοινοβουλίου.
Η εισαγωγή της ψήφου της διά πληρεξουσίου σε αυτές τις ειδικές περιπτώσεις δεν αποτελεί προνόμιο ούτε συνιστά μια χαριστική ρύθμιση. Αντίθετα, αποτελεί μια ελάχιστη αναγνώριση των δικαιωμάτων των γυναικών και την έμπρακτη διασφάλιση ότι η μητρότητα δεν είναι και δεν πρέπει να είναι εμπόδιο για την πολιτική σταδιοδρομία μιας γυναίκας. Οι γυναίκες δεν πρέπει να αναγκάζονται να επιλέγουν ανάμεσα στη μητρότητα και στην ενεργή συμμετοχή στα κοινά. Είναι ένα κρίσιμο βήμα για την άρση των έμφυλων ανισοτήτων στην πολιτική.
Κυρίες και κύριοι συνάδελφοι, η υποεκπροσώπηση των γυναικών στα κέντρα λήψεως αποφάσεων και τα εμπόδια που αντιμετωπίζουν κατά τη διάρκεια της σταδιοδρομίας τους είναι ζητήματα που μας απασχολούν έντονα τις τελευταίες δεκαετίες. Οφείλουμε να διαμορφώνουμε και ένα εργασιακό περιβάλλον που να καθιστά αυτή τη συμμετοχή εφικτή και αξιοπρεπή. Δεν μπορούμε να μιλάμε για μια σύγχρονη δημοκρατία, όταν οι δομές αναγκάζουν μια γυναίκα να επιλέξει ανάμεσα στην πολιτική της αποστολή και τη δημιουργία οικογένειας.
Το σημερινό νομοσχέδιο αποτελεί ένα σημαντικό βήμα προς την κατεύθυνση αυτή. Η παρούσα απόφαση του Συμβουλίου έλαβε ευρεία και συντριπτική στήριξη στην Ολομέλεια του Ευρωπαϊκού Κοινοβουλίου. Είναι μια απόφαση που επιτεύχθηκε με γνώμονα τον σεβασμό στη γυναίκα, τη μητρότητα και τη δημοκρατική νομιμοποίηση.
Η Ελλάδα, ως ένα από τα παλαιότερα μέλη της ευρωπαϊκής οικογένειας, οφείλει να κυρώσει άμεσα την απόφαση αυτή, στέλνοντας ένα σαφές μήνυμα, ότι στηρίζει τις προοδευτικές αλλαγές που ενισχύουν τους θεσμούς και προστατεύουν τα θεμελιώδη δικαιώματα.
Η κύρωση της πράξης αυτής έχει, επίσης, σημασία για το εσωτερικό μας δίκαιο, για τις εθνικές μας διαδικασίες, καθώς μας δίνει την αφορμή να αναλογιστούμε πώς μπορούμε και εμείς, στο πλαίσιο του δικού μας Κοινοβουλίου, να ενσωματώσουμε αντίστοιχες βέλτιστες πρακτικές που διευκολύνουν τους νέους γονείς Βουλευτές.
Συμπερασματικά, η τροποποίηση της πράξης του 1976 αποτελεί μια ιστορική νίκη για την ισότητα των φύλων και τον εκσυγχρονισμό των κοινοβουλευτικών διαδικασιών στην Ευρώπη. Το νομοσχέδιο αυτό αποτελεί ένα θετικό και αναγκαίο βήμα για τον εκσυγχρονισμό της ευρωπαϊκής εκλογικής διαδικασίας, εστιάζοντας κυρίως στην έμφυλη ισότητα και την προστασία της μητρότητας.
Οι νέες ρυθμίσεις εμποδίζουν την αποδυνάμωση της γυναικείας εκπροσώπησης στο Ευρωπαϊκό Κοινοβούλιο, ενώ δίνουν τη δυνατότητα στις γυναίκες πολιτικούς να ανταποκριθούν στα μητρικά τους καθήκοντα, χωρίς να στερούνται τα πολιτικά τους δικαιώματα ή να επηρεάζουν τη θητεία τους.
Για όλους αυτούς τους λόγους, ως εισηγήτρια, σας καλώ να υπερψηφίσετε το παρόν νομοσχέδιο. Σας καλώ να ενώσουμε τις φωνές μας με τα υπόλοιπα ευρωπαϊκά κόμματα…
ΠΡΟΕΔΡΕΥΩΝ (Αθανάσιος Μπούρας): Ευχαριστούμε την κ. Καραμπατσώλη. Κάτι έπαθε το κουδουνάκι και δεν χτύπησε στα επτά λεπτά. Σας ευχαριστούμε.
ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ: Ένα δευτερόλεπτο, κύριε Πρόεδρε.
ΠΡΟΕΔΡΕΥΩΝ (Αθανάσιος Μπούρας): Δεν υπάρχει κανένα δευτερόλεπτο. Για να είμαι δίκαιος, αντικαθιστώ το κουδούνι τώρα. Το παρακολουθούσα, γιατί έχει κολλήσει. Ελέγξτε τι γίνεται, για να μην είμαι άδικος.
Λοιπόν, σας ευχαριστώ.
Θα πάμε τώρα στη διαδικασία των Κοινοβουλευτικών Εκπροσώπων. Όποιος μου ζητάει τον λόγο θα τον έχει. Έχει ζητήσει τον λόγο η κ. Κουρουπάκη. Αμέσως μετά είναι ο κ. Γιαννούλης.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Εγώ τελευταίος, κύριε Πρόεδρε.
ΠΡΟΕΔΡΕΥΩΝ (Αθανάσιος Μπούρας): Εντάξει. Έτσι και αλλιώς, το δικαιούστε αυτό το «τελευταίος».
Η Κοινοβουλευτική Εκπρόσωπος της Νίκης, η κ. Κουρουπάκη, έχει τον λόγο.
ΑΣΠΑΣΙΑ ΚΟΥΡΟΥΠΑΚΗ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, πριν περάσω στην κύρωση, στην οποία αναφέρθηκε αναλυτικά και ο συνάδελφος, ο κ. Οικονομόπουλος και κατέθεσε τις προτάσεις μας, θα ήθελα να αναφερθώ σε όσα συμβαίνουν γύρω μας.
Στις 28 Αυγούστου, το τουρκικό μη επανδρωμένο αεροσκάφος εισήλθε στο FIR Αθηνών, παραβίασε τον εθνικό εναέριο χώρο και έφτασε στην τερματική περιοχή του αεροδρομίου της Αλεξανδρούπολης, την ώρα που επιβατικό αεροσκάφος βρισκόταν σε διαδικασία απογείωσης. Μέχρι τον Ιούλιο είχαν ήδη απογραφεί διακόσιες σαράντα επτά παραβιάσεις μέσα στο 2026, περισσότερες από όσες σε ολόκληρο το 2025.
Η Κυβέρνηση εξακολουθεί να μιλά για ήρεμα νερά. Η Άγκυρα συνεχίζει να δοκιμάζει τα όρια, να στέλνει UAV και να αμφισβητεί τα ελληνικά κυριαρχικά δικαιώματα.
Η Νίκη έχει ζητήσει επανειλημμένα καθαρές απαντήσεις για τις παραβιάσεις, τα οπλισμένα F-16 και την ασφάλεια των κρίσιμων υποδομών. Η χώρα χρειάζεται εγρήγορση και σαφή υπεράσπιση της κυριαρχίας της. Σε λίγες ημέρες, ο Πρωθυπουργός θα ανέβει στη ΔΕΘ και η γνωστή προθέρμανση έχει ήδη αρχίσει. Πακέτα, ελαφρύνσεις, στήριξη της μεσαίας τάξης, της ίδιας μεσαίας τάξης που φορτώθηκε με τεκμήρια, των ίδιων ελευθέρων επαγγελματιών που αντιμετωπίστηκαν ως ύποπτοι φοροδιαφυγής, των ίδιων οικογενειών που πληρώνουν υψηλή έμμεση φορολογία και ένα κόστος ζωής που εξανεμίζει το εισόδημά τους.
Τον Ιούλιο, ο πληθωρισμός ήταν 3,4%, η στέγαση αυξήθηκε κατά 8,8% και οι μεταφορές κατά 7,4%. Αυτή είναι η οικονομία που συναντά ο πολίτης, όταν ανοίγει το πορτοφόλι του και μέσα σε αυτή την πίεση, έρχεται το κρατικό πιστοληπτικό σκορ. Με την απόφαση 117786/2026 καθορίστηκαν οι τεχνικές προδιαγραφές της κρατικής πιστοληπτικής βαθμολόγησης. Φορολογικά στοιχεία, εισόδημα, περιουσία, οφειλές, ρυθμίσεις και ιστορικό πληρωμών θα περνούν μέσα από αλγόριθμους που θα υπολογίζουν ικανότητα και πρόθεση πληρωμής και αποπληρωμής και πιθανότητα αθέτησης. Μια απόλυση, ένα κλειστό μαγαζί, μια οικογενειακή ανάγκη, μια καθυστέρηση προς την εφορία θα αφήνουν ψηφιακό αποτύπωμα. Το κράτος συγκεντρώνει τα δεδομένα και ο αλγόριθμος καταλήγει σε κάποιο δυστοπικό είδος βαθμολόγησης. Τα στοιχεία οικονομικής συμπεριφοράς μπορούν να διατηρούνται για δέκα χρόνια. Η βαθμολόγηση μπορεί να διαβιβάζεται και σε ιδιώτες με τη συγκατάθεση του πολίτη.
Εδώ χρειάζονται πολύ καθαρές εγγυήσεις. Όταν ένας άνθρωπος χρειάζεται χρηματοδότηση, η συγκατάθεσή του δεν πρέπει να μετατρέπεται σε υποχρεωτικό κουτάκι για να προχωρήσει η αίτησή του.
Η Νίκη ζητά πλήρη ενημέρωση για τα δεδομένα που χρησιμοποιούνται, δυνατότητα διόρθωσης και αμφισβήτησης, ανθρώπινο έλεγχο και ρητή θεσμική απαγόρευση σύνδεσης αυτής της βαθμολογίας με την ψηφιακή ταυτότητα ή κοινωνικές παροχές ή βασικές δημόσιες υπηρεσίες.
Και αφού η Κυβέρνηση θέλει να βαθμολογεί την οικονομική συμπεριφορά των πολιτών, ας περάσει πρώτα από τον ίδιο αλγόριθμο το κόμμα της. Ο τελευταίος δημοσιευμένος ισολογισμός της Νέας Δημοκρατίας καταγράφει υποχρεώσεις άνω των 600 εκατομμυρίων ευρώ. Τι σκορ θα έβγαζε ο δικός σας αλγόριθμος για τη Νέα Δημοκρατία; Αν μια μικρή επιχείρηση είχε τέτοιο ύψος χρέους και έβλεπε τις υποχρεώσεις της να αυξάνονται κάθε χρόνο, σε ποια βαθμίδα αξιοπιστίας θα την κατατάσσατε;
Πριν βαθμολογήσετε, λοιπόν, μια ολόκληρη κοινωνία, περάστε πρώτα εσείς από τη βαθμολόγηση που ετοιμάζετε για τους πολίτες.
Περνάω στη σημερινή κύρωση. Η απόφαση 2026/1296 του Συμβουλίου προβλέπει ότι Ευρωβουλευτής που εγκυμονεί ή έχει γεννήσει μπορεί να ασκεί το δικαίωμα ψήφου στην Ολομέλεια του Ευρωπαϊκού Κοινοβουλίου μέσω άλλου Ευρωβουλευτή για διάστημα έως τρεις μήνες από την εκτιμώμενη ημερομηνία τοκετού και έως έξι μήνες μετά τη γέννηση του παιδιού.
Πρόκειται για συγκεκριμένη και χρονικά περιορισμένη παρέκκλιση από την αυτοπρόσωπη ψήφο. Η εγκυμοσύνη και η λοχεία απαιτούν πρακτική προστασία και μια γυναίκα που έχει εκλεγεί από τους πολίτες πρέπει να μπορεί να συνεχίσει να ασκεί την κοινοβουλευτική της εντολή, με σεβασμό στην υγεία της και στον αναγκαίο χρόνο δίπλα στο νεογέννητο παιδί της.
Δεν θα αναφερθώ περαιτέρω, διότι, όπως σας είπα, αναφέρθηκε ο κ. Οικονομόπουλος μαζί με προτάσεις. Θα πω, όμως, κάτι πολύ σημαντικό, ότι για εμάς, στη Νίκη, η ουσία της σημερινής κύρωσης αφορά στον σεβασμό στη μητρότητα και πρέπει να φαίνεται στην καθημερινότητα κάθε γυναίκας, στην εργασία της, στο εισόδημά της και στην ασφάλεια που χρειάζεται για να μεγαλώσει το παιδί της.
Θα παρακολουθήσουμε τους κανόνες εφαρμογής, ώστε η πληρεξούσια ψήφος να υπηρετεί αποκλειστικά την προστασία της μητρότητας και να διαφυλάσσεται πλήρως η προσωπική κοινοβουλευτική εντολή και τον σεβασμό, φυσικά, που σήμερα αναγνωρίζουμε θεσμικά σε μια μητέρα στο Ευρωκοινοβούλιο. Τον απαιτούμε για κάθε μητέρα και για κάθε οικογένεια στην Ελλάδα.
Σας ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κ. Κουρουπάκη. 
Να δώσω τώρα τον λόγο στον Κοινοβουλευτικό Εκπρόσωπο του ΣΥΡΙΖΑ - Προοδευτική Συμμαχία συνάδελφο Χρήστο Γιαννούλη, ο οποίος έχει και τον λόγο. 
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πολύ, κύριε Πρόεδρε. 
Κύριε Υπουργέ, στην ποδοσφαιρική αργκό σημαίνει ότι από σπόντα θα υποστείτε τη βάσανο μιας κριτικής προς την Κυβέρνηση και τον Πρωθυπουργό, που ελπίζω και εύχομαι να μην έχετε συμμετοχή. 
Αυτό που κυοφορείται τις τελευταίες ώρες και ημέρες -χρησιμοποιώ και όρο από τη συνθήκη που υπερψηφίζουμε σήμερα- είναι ένα ακόμα βήμα στη συγκροτημένη προσπάθεια της Νέας Δημοκρατίας και του Κυριάκου Μητσοτάκη να εκφυλίζεται και να υποβαθμίζεται το Ελληνικό Κοινοβούλιο. Αναφέρομαι στην άκομψη, ανερμάτιστη, αντισυνταγματική με βάση και την εκτίμηση του κ. Γεραπετρίτη, επιλογή της Νέας Δημοκρατίας, κατ’ εντολή του Μεγάρου Μαξίμου, να μην υπερψηφιστεί η πρόταση του ΣΥΡΙΖΑ-Προοδευτική Συμμαχία για τη θέση του Ε΄ Αντιπροέδρου της Βουλής, όπως προβλέπεται και από τον Κανονισμό. 
Κυοφορείται λοιπόν αυτές τις μέρες μία ακόμη εκφυλιστική προσπάθεια. Καταλήγουμε στο συμπέρασμα ότι είναι απολύτως επιβεβαιωμένη, είναι εδραιωμένη πλέον η πεποίθηση ότι η Νέα Δημοκρατία εγκυμονεί συνεχώς κινδύνους για τη δημοκρατία και το Κοινοβούλιο. 
Με πολύ μεγάλη χαρά άκουσα και τον κ. Δουδωνή και τον Πρόεδρο του ΠΑΣΟΚ σήμερα να επαναφέρει αυτό που είπαμε από την πρώτη στιγμή, ότι η ακραία και μικρόνοη στάση της Νέας Δημοκρατίας προκύπτει από τον φόβο και το άγχος να ελεγχθεί η Διάσκεψη των Προέδρων με ακόμα πιο ασφυκτικό τρόπο από ό,τι σήμερα. Αντί της πλειοψηφίας του ενός δηλαδή, να πάμε στην πλειοψηφία των δύο, αν δεν καλυφθεί η θέση της Ε΄ Αντιπροεδρίας. 
Ακόμα χειρότερα όμως, είναι και η ερμηνεία που έχει δώσει ο κ. Γεραπετρίτης. Αναπαράχθηκε και από εμάς, αλλά πολύ πιο έντονα το έφερε στο προσκήνιο ο κ. Δουδωνής -και οφείλω να του το αναγνωρίσω αυτό- ότι αυτό που συγκρούεται σε αυτήν τη συζήτηση είναι πως αν θεωρούμε ότι είναι υποχρέωση και όχι επιλογή να σεβόμαστε τους κανόνες, πυλώνας της δημοκρατικής αντίληψης και της συντεταγμένης πολιτικής δράσης, και κυρίως αν υπηρετούμε την αξία, που πολιτικά είναι πανανθρώπινη, οι ισχυρές πλειοψηφίες ή ακόμα και οι ασθενικές πλειοψηφίες να μην πληγούν από τον ιό της αλαζονείας και της οίησης, αγνοώντας ή μη σεβόμενες τα δικαιώματα της μειοψηφίας. Περί αυτού συζητάμε. Και αυτό είναι πραγματικά επικίνδυνο και για τον κοινοβουλευτισμό και για τη δημοκρατία. 
Στην ουσία και στα πρόσωπα. Φοβάστε την Έλενα Ακρίτα. Μάλιστα. Γιατί φοβάστε την Έλενα Ακρίτα; Γαλουχήθηκε και μεγάλωσε μέσα σε ένα περιβάλλον με δυο γονείς με έντονη πολιτική και αντιστασιακή δράση και προοδευτική αντίληψη για τη χώρα. Η Σύλβα Ακρίτα καθόταν εδώ σε αυτά τα έδρανα, κύριε Σιμόπουλε. Προδικτατορικά ο πατέρας της, ο Λουκής Ακρίτας, ένα υπόδειγμα πολιτικού άνδρα, και μεγάλωσαν μια δυναμική γυναίκα, που έμαθε να εκφράζεται και να υπερασπίζεται το δίκαιο. Και αυτό το φοβάστε. Φοβάστε τους ανθρώπους που υπερασπίζονται με μαχητικό τρόπο το δίκαιο, τους κανόνες και κάθε μάχη που δίνουνε είναι εντός των πλαισίων της δημοκρατίας, της αισθητικής του πολιτισμού και του αποτελέσματος.
Εσείς θέλετε χεράκια να σηκώνονται, χεράκια να σηκώνονται, Βουλευτές να αναρωτιούνται μεταξύ τους «ψηφίσαμε, δεν ψηφίσαμε». Είναι χαρακτηριστική εκείνη η ψηφοφορία για Βορίδη, Αυγενάκη που συγκρουόσασταν μεταξύ σας στους διαδρόμους της Βουλής και ρωτούσατε ο ένας τον άλλο «ψήφισες, δεν ψήφισα, κοιμόσουνα, δεν κοιμόσουνα, είχες γρίπη, δεν είχες γρίπη». 
Όλα αυτά δεν συνθέτουν μια εικόνα ενός Κοινοβουλίου που λειτουργεί με κανόνες, αρχές και αξίες. Και εσείς τι κάνετε; Ρίχνετε και μία ακόμα σταγόνα σε ένα ποτήρι που αν δεν έχει ξεχειλίσει, είναι θέμα μηνών να ξεχειλίσει και να σας παρασύρει σε μια ταπεινωτική ήττα. Γιατί; Όχι γιατί δεν είσαστε μόνο καλοί, είστε και μνησίκακοι. Δηλαδή εμπλέκετε οικογενειακές απόψεις, εάν το Μέγαρο Μαξίμου δεν επιθυμεί την κ. Ακρίτα, ποιος να πάρει πιστοποιητικό μητσοτακτικής νομιμοφροσύνης; Να πάρει η κ. Ακριώτου, ο κ. Γερουλάνος, ο κ. Δουδωνής;
Πέστε μας, εν πάση περιπτώσει, αν το επόμενο βήμα της πολιτικής σας πρακτικής και αισθητικής, είναι να επιλέγετε και τους Βουλευτές της Αντιπολίτευσης. Δεν υπάρχει προηγούμενο. Στα έδρανα, κύριε Σιμόπουλε, που κάθισε πριν από λίγα χρόνια, ή αρκετά, ή περισσότερα ο Θανάσης Κανελλόπουλος, σε αυτά τα έδρανα έρχεστε και εισάγετε την αντίληψη «τα δικά μου, δικά μου και τα δικά σας δικά μου»; 
Δεν βρίσκω κάποια λογική εξήγηση για το να δημιουργείτε μείζον ζήτημα και να μην υλοποιείτε, να μην ικανοποιείτε, να μην ακολουθείτε μια παράδοση ετών, με βάση πάντα ότι η πλειοψηφία πρώτα και κύρια υπερασπίζεται τα δικαιώματα της μειοψηφίας. 
Εσείς αν μπορούσατε να εξαφανίσετε την μειοψηφία θα το είχατε κάνει και όχι μόνο στην εκλογή της Έλενας Ακρίτα, και σε πολλά άλλα πράγματα, γιατί έχετε μετατρέψει -και κλείνω με αυτό- δυστυχώς τη Βουλή σε ένα «πλυντήριο» πολιτικά παράλογων αποφάσεων, σε ένα ΙΧ εργαλείο, που εξυπηρετεί μόνο τις κομματικές σας σκοπιμότητες και δεν εξυπηρετεί τη δημοκρατία. 
ΠΡΟΕΔΡΕΥΩΝ (Αθανάσιος Μπούρας): Ευχαριστώ τον κ. Γιαννούλη. 
Τον λόγο θα πάρει τώρα ο κ. Σιμόπουλος, ο Κοινοβουλευτικός Εκπρόσωπος της Νέας Δημοκρατίας. Τελευταία πριν τον Υπουργό θα μιλήσει η Πρόεδρος της Πλεύσης Ελευθερίας κ. Ζωή Κωνσταντοπούλου και μετά θα κλείσει η διαδικασία με την τοποθέτηση του Υπουργού, που και αυτός θα έχει τον λόγο για πέντε λεπτά. 
Ορίστε, κύριε Σιμόπουλε, έχετε τον λόγο. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε. Η συζήτηση σήμερα για την Κύρωση της Σύμβασης δημιουργεί μια ομοφωνία. Βέβαια υπάρχουν άλλα θέματα τα οποία δημιουργούν διαφωνία. 
Κατ’ αρχήν να δούμε η παρούσα Κυβέρνηση τι έκανε για να ενισχύσει τη θέση της γυναίκας στην κοινωνία. Κατ’ αρχήν το 2021 με τη σύμβαση 190, με την κύρωση της Σύμβασης κατά της Βίας και Παρενόχλησης στον Χώρο της Εργασίας, συμπεριλαμβανομένης και της σεξουαλικής παρενόχλησης, έκανε ένα σημαντικό βήμα. Θέσπισε επίσης τις δεκατέσσερις εργάσιμες ημέρες πληρωμένης άδειας πατρότητας, βοηθώντας έτσι και τη μητέρα, τετράμηνη γονική άδεια για κάθε γονέα. Το 2022 την άδεια μητρότητας από έξι μήνες την επέκτεινε σε εννέα. 
Για την ενδοοικογενειακή βία θα αναφερθώ στο panic button, στην αυστηροποίηση του ποινικού πλαισίου, στο πλαίσιο συγκεκριμένων ενεργειών στα πρωτόκολλα που πρέπει να ακολουθούν τα όργανα της τάξης σε τέτοιες περιπτώσεις, την επέκταση των safe houses και την επέκταση των κέντρων συμβουλευτικής για γυναίκες. Επίσης πρόσφατα πάρα πολλά μέτρα οικονομικού χαρακτήρα, κυρίως για τις οικογένειες με παιδιά και πιστεύω ότι το ίδιο θα γίνει και σε λίγες μέρες στη ΔΕΘ. 
Βέβαια έγινε μια συζήτηση όσον αφορά την επιλογή, μια συγκεκριμένη επιλογή από τον ΣΥΡΙΖΑ για τη θέση του Αντιπροέδρου, του Ε΄  Αντιπροέδρου της Βουλής. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Της Αντιπροέδρου!
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Του Αντιπροέδρου λοιπόν ή της Αντιπροέδρου.
Ποτέ ο κ. Γεραπετρίτης δεν είπε ότι δεν έχει δικαίωμα να επιλέξει να ψηφίσει πρόσωπο η Βουλή. Πάντα μιλούσε για το δικαίωμα της μειοψηφίας. Να έχει τον Ε΄ Αντιπρόεδρο της Βουλής. Αλλά ποτέ δεν αναφέρθηκε σε επιλογή προσώπων. Διαβάστε, λοιπόν, αυτά τα οποία έχει πει ο κ. Γεραπετρίτης. 
Έρχομαι τώρα πολύ πολύ απλά στο συγκεκριμένο θέμα. Δεν είναι προσωπικό. Θεωρώ ότι η θέση του Αντιπροέδρου της Βουλής, όπως και του Προέδρου, θεσμικά πρέπει να αφορά ένα πρόσωπο, διότι, κύριε Κοινοβουλευτικέ Εκπρόσωπε του ΣΥΡΙΖΑ, κύριε Γιαννούλη, η Βουλή -δυστυχώς- δεν είναι η Βουλή του Θανάση Κανελλοπούλου, είμαστε σε μια άλλη Βουλή…,
ΧΡΗΣΤΟΣ ΓΙΑΝΝΟΥΛΗΣ: Δυστυχώς!
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: …και χωρίς να προσωποποιώ σε καμία περίπτωση αυτό το οποίο λέω, χρειάζεται μία διαφορετική προσέγγιση από τα Προεδρεία. 
Η Νέα Δημοκρατία, λοιπόν, πιστεύει ότι μία άλλη επιλογή θα μπορούσε να ανταποκρίνεται πολύ καλύτερα στη θέση αυτή και προσέξτε, είναι λάθος να λέμε ότι η επιλογή της Νέας Δημοκρατίας να μη συμφωνήσει με την πρόταση έχει να κάνει με το ότι είναι γυναίκα. Θα μπορούσε να είναι και κάποιος άντρας. 
ΧΡΗΣΤΟΣ ΓΙΑΝΝΟΥΛΗΣ: Απολύτως.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Δεν σας διέκοψα καθόλου. 
Έρχομαι τώρα στο ΠΑΣΟΚ. Ένα ΠΑΣΟΚ που κατά τη γνώμη μου σιγά-σιγά απομακρύνεται από το Κέντρο.
ΠΑΥΛΟΣ ΓΕΡΟΥΛΑΝΟΣ: Μην ασχολείστε μαζί μας, μια σύμβαση ήρθαμε να υπογράψουμε.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Μα, άλλος άνοιξε το θέμα.
Μετά από την επιλογή για τα χαμένα βαγόνια…, 
ΠΑΥΛΟΣ ΓΕΡΟΥΛΑΝΟΣ: Αααχ, θα το πληρώσετε ακριβά αυτό που κάνετε!
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Μετά από την επιλογή να ψηφίσετε «παρών», όταν κατηγορήθηκαν τα μέλη της Εξεταστικής Επιτροπής της Νέας Δημοκρατίας, περί εσχάτης προδοσίας, τώρα έρχεται και η τρίτη επιλογή σε ένα συγκεκριμένο πρόσωπο με το οποίο δεν με χωρίζει τίποτε, αλλά και εγώ συμφωνώ ότι δεν μπορεί να καλύψει με επάρκεια τη συγκεκριμένη θέση.
Όσον αφορά τη Διάσκεψη των Προέδρων…
ΧΡΗΣΤΟΣ ΓΙΑΝΝΟΥΛΗΣ: …(Δεν ακούστηκε)
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Τώρα, αυτά τα έχετε βγάλει από το μυαλό σας. 
Η Διάσκεψη των Προέδρων μέχρι σήμερα με τον έναν ή με τον άλλον τρόπο λειτουργεί σωστά, με τον έναν ή με τον άλλον τρόπο υπάρχει μια πλειοψηφία η οποία δεν αμφισβητείται. Δεν έχει κανένα λόγο η κυβερνητική πλειοψηφία τη μία ψήφο να την κάνει δύο.
Ευχαριστώ πολύ. 
ΠΡΟΕΔΡΕΥΩΝ (Αθανάσιος Μπούρας): Κι εγώ σας ευχαριστώ. 
ΠΑΥΛΟΣ ΓΕΡΟΥΛΑΝΟΣ: Κύριε Πρόεδρε, τον λόγο παρακαλώ.
ΠΡΟΕΔΡΕΥΩΝ (Αθανάσιος Μπούρας): Κύριε Γερουλάνο, εάν και είπατε ότι δεν θα μιλήσετε, παρ’ όλα αυτά θα σας δώσω τον λόγο, για να μην κατηγορηθώ ότι μεροληπτώ.
Ορίστε, έχετε τον λόγο και ζητώ συγγνώμη από την Πρόεδρο της Πλεύσης Ελευθερίας, η οποία θα λάμβανε τον λόγο.
Ο κ. Γερουλάνος έχει τον λόγο, αλλά παράκληση θερμή να μην ανοίξουμε άλλα θέματα και το λέω προς όλες τις πτέρυγες.
ΠΑΥΛΟΣ ΓΕΡΟΥΛΑΝΟΣ: Κύριε Πρόεδρε, την απάντηση στον Κοινοβουλευτικό Εκπρόσωπο της Νέας Δημοκρατίας την έχει δώσει ο κ. Δουδωνής και εν πάση περιπτώσει, εάν δεν του αρέσει εκείνου η απάντηση, ας πάει να ρωτήσει τον Υπουργό των Εξωτερικών.
Αυτό, όμως, που εμένα μου κάνει ακόμα μεγαλύτερη εντύπωση, είναι το εξής: Αυτή την εβδομάδα που έχει περάσει, έχουμε μιλήσει για την ακρίβεια. Σας έχουμε πει να πάρετε συγκεκριμένα μέτρα, για να απαλύνετε τον πόνο εκατοντάδων νοικοκυριών. Κάναμε εκατό ερωτήματα στη Νέα Δημοκρατία για την απόλυτη αναποτελεσματικότητά σας στο Ταμείο Ανάκαμψης. Σας ρωτήσαμε εκατό φορές γιατί; Σας είπαμε να μας εξηγήσετε, για να μάθει η Ελλάδα να κάνει τα πράγματα καλύτερα, αφού δεν μπορείτε να τα κάνετε εσείς καλά. Σας ζητήσαμε να μας πείτε για τα «κόκκινα δάνεια». Ήρθαμε με προτάσεις συγκεκριμένες, για να βοηθήσουμε ανθρώπους να ξαναμπούν στην κανονική ζωή, που τους κρατάτε απ’ έξω από την ανάπτυξη, που τους καταδικάζετε και δίνετε όλα αυτά τα λεφτά που έρχονται από την Ευρωπαϊκή Ένωση σε λίγους. 
Σας μιλήσαμε για τους αγρότες της Λέσβου. Τίποτα! Τίποτα από αυτά δεν σας απασχολεί, αλλά σας απασχολεί ότι σας κάνει κριτική το ΠΑΣΟΚ για την κ. Ακρίτα. Πραγματικά, δηλαδή, τώρα, αναρωτιέστε γιατί έχετε χάσει την επαφή με την κοινωνία; Δεν έχετε καταλάβει ότι αυτά τα πράγματα καίνε στην κοινωνία και εσείς επιμένετε να πηγαίνετε την ατζέντα σε ένα σημείο το οποίο θεωρείτε ότι σας εξυπηρετεί με τα κοινά σας και δεν βλέπετε ότι αυτά τα κοινά σας συρρικνώνονται; Μα, για το όνομα του Θεού, αυτή η χώρα έχει πάρα πολλά προβλήματα. Θα σκύψετε ποτέ πάνω σ’ αυτά ή θα κάνετε μόνο επικοινωνιακή πολιτική, μπας και γλιτώσει ο Πρωθυπουργός σας; Για το όνομα του Θεού, επιτέλους! 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Γερουλάνο.
Να καλέσω τώρα στο Βήμα την Πρόεδρο της Πλεύσης Ελευθερίας, την κ. Ζωή Κωνσταντοπούλου και αμέσως μετά τη διαδικασία θα ολοκληρώσει με την τοποθέτησή του ο Υπουργός κ. Λιβάνιος. 
Ορίστε, κυρία Πρόεδρε, έχετε τον λόγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είναι αυτονόητο ότι σε μία Βουλή στην οποία η κυβερνητική πλειοψηφία, η Νέα Δημοκρατία, εκπέμπει τόσα πολλά, τόσο δηλητηριώδη σεξιστικά μηνύματα, εκπέμπει κακοποιητική συμπεριφορά, εκπέμπει παραβίαση κάθε έννοιας σεβασμού της αξιοπρέπειας της γυναίκας, σε μία Βουλή στην οποία το «κάνε κανένα παιδί», μπορεί να εκτοξεύεται ως μομφή και δηλητηριώδες βέλος στην Αρχηγό της Αντιπολίτευσης που ενοχλεί, σε μία Βουλή στην οποία ο Πρωθυπουργός θεωρεί ότι μπορεί να απευθύνεται σε γυναίκα Αρχηγό και να τη μειώνει, λέγοντάς της «έχετε οίστρο», σε μία Βουλή στην οποία βροχή πέφτουν οι προσβολές με χρήση λόγου σεξιστικού, λόγου υποτιμητικού για τις γυναίκες, λόγου κακοποιητικού και λόγου ο οποίος απευθύνεται ειδικά και στην αναπαραγωγική διαδικασία, σε αυτή τη Βουλή, λοιπόν, είναι αυτονόητο ότι η Πλεύση Ελευθερίας για λόγους αρχής, τάξεως και υψηλού συμβολισμού, θα ψηφίσει θετικά στο νομοσχέδιο αυτό, που έρχεται από το Ευρωκοινοβούλιο και αφορά μία εμβληματική δυνατότητα, όπως δόθηκε και ψηφίστηκε την περασμένη Άνοιξη και πανηγυρίστηκε από τις γυναίκες Ευρωβουλευτίνες, διότι ήταν σχεδόν καθολική η ψήφος. Αφορά, δηλαδή, τη δυνατότητα οι γυναίκες οι οποίες είναι έγκυοι και είναι μέλη του Ευρωκοινοβουλίου να κάνουν χρήση της διά πληρεξουσίου ψήφου, κατά τους τρεις τελευταίους μήνες της κυήσεως και τους τρεις πρώτους μήνες της λοχείας.
Φυσικά, κύριε Υπουργέ, που το έχω ξαναπεί ότι και σας συμπαθώ και δεν σας κατατάσσω στην ίδια κατηγορία με τους «Βορίδηδες, Πλεύρηδες, Φλωρίδηδες Γεωργιάδηδες» και ούτω καθεξής... 
ΠΑΥΛΟΣ ΓΕΡΟΥΛΑΝΟΣ: …(Δεν ακούστηκε)
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ο κ. Γερουλάνος λέει ήταν στο ΠΑΣΟΚ. Δεν ξέρω. Και ο Φλωρίδης ήταν στο ΠΑΣΟΚ και ο Χρυσοχοΐδης ήταν στο ΠΑΣΟΚ. Δεν νομίζω. Δεν νομίζω ότι είναι αυτό το κριτήριο. 
(Χειροκροτήματα από την πτέρυγα της Πλεύσης Ελευθερίας)
Κύριε Υπουργέ, δεν μπορεί να μην πούμε ότι η χώρα, η πολιτεία, δεν λαμβάνει τη μέριμνα που θα έπρεπε για την προστασία των γυναικών που κυοφορούν. Έχουμε επανειλημμένες περιπτώσεις έμφυλης βίας κατά γυναικών που κυοφορούν. Έχουμε περιπτώσεις κρατικής βίας κατά γυναικών που κυοφορούν. Έχουμε και συμβασιούχους γυναίκες -και εποχικές πυροσβέστριες ακόμα- που βιώνουν διακρίσεις, λόγω του ότι κυοφορούν. 



Στη χώρα μας γέννησε γυναίκα σε μεταφορικό μέσο, γιατί εκκενωνόταν η καιόμενη, η φλεγόμενη πόλη στην οποία θα έπρεπε να γεννήσει σε μαιευτήριο-νοσοκομείο. Στη χώρα μας είχαμε εγκληματική άφεση εγκύων. Και θα έλεγα ότι θα άξιζε κάποια στιγμή -με μία άλλη, φυσικά, κυβέρνηση και με μία άλλη κυβερνητική κοινοβουλευτική πλειοψηφία- να γίνει μια πολύ πιο ενδελεχής συζήτηση για την προστασία της γυναίκας που κυοφορεί. 
Εμείς πάντως, για λόγους και συμβολικούς και ουσιαστικούς, θα υπερψηφίσουμε το νομοσχέδιο, υπογραμμίζοντας ότι αυτό δεν σημαίνει ότι υιοθετούμε το πληρεξούσιο ως τρόπο ψηφοφορίας. Οι λόγοι που ψηφίζουμε υπέρ είναι καθαρά συμβολικοί και λόγοι αρχής. 
Και έρχομαι τώρα -όταν τελειώσετε την ψιλή κουβέντα, η οποία ακούγεται, γιατί έχω ευαισθησία στην ακοή, έχω υπερακοή. Χθες ένα κοριτσάκι, η Μάγια, μου έφτιαξε και μια ωραία ζωγραφιά με τη «Super Zoe» που είναι υπερηρωίδα- στα θέματα επιστολικής ψήφου και επιστολικής ψήφου στο Κοινοβούλιο. 
Εδώ έχουμε μια κυβερνητική πλειοψηφία φάντασμα. Φάντασμα! Εσείς είστε οι εμφανιζόμενοι εκπρόσωποι του φαντάσματος. Απουσιάζει ο Πρωθυπουργός. Έγιναν εβδομήντα εννιά χθες οι επίκαιρες ερωτήσεις που του έχω καταθέσει για την έμφυλη βία. Και, όσο και αν είστε γλυκός και μειλίχιος, κύριε Σιμόπουλε, πρέπει να έρθει ο Πρωθυπουργός να μιλήσει για την έμφυλη βία. Και ό,τι και να πείτε και όσο ευχαριστημένος κι αν δείχνετε με τον εαυτό σας, δεν τα έχει κάνει καλά το κόμμα σας για την έμφυλη βία. Ούτε μπορεί να δεχθεί κανείς αυτά που λέει το κόμμα σας για την έμφυλη βία, ότι οι γυναίκες είναι αδύναμες και γεννούν και είναι προορισμένες να τις σκοτώνουν. Ο Βαρτζόπουλος τα λέει. Μη συνοφρυώνεστε, ο Βαρτζόπουλος, από την περιφέρειά σας κιόλας.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Δεν το είπε έτσι. Είναι σε άλλη περιφέρεια, αλλά δεν το είπε έτσι.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σε άλλη περιφέρεια; Εντάξει.
ΠΡΟΕΔΡΕΥΩΝ (Αθανάσιος Μπούρας): Μη διακόπτετε, κύριε Σιμόπουλε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Οι επιστολικές ψήφοι, λοιπόν, είναι ακραία κατάχρηση. Το Ευρωκοινοβούλιο δεν έχει επιστολική ψήφο και τα υπόλοιπα θα τα πούμε στη συνέχεια.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την Πρόεδρο της Πλεύσης Ελευθερίας, την κ. Ζωή Κωνσταντοπούλου.
Τον λόγο έχει ο Υπουργός Εσωτερικών κ. Θεόδωρος Λιβάνιος.
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Ευχαριστώ, κύριε Πρόεδρε. 
Θα είμαι σύντομος. Έτσι κι αλλιώς είναι πολύ μικρό το νομοσχέδιο και έχει συγκεκριμένη θεματολογία. 
Κατ’ αρχάς είναι θετικό -η αίσθηση μου είναι αυτή- ότι θα είναι κάτι το οποίο θα ψηφιστεί ομόφωνα από τη Βουλή. Δεν έχω καταλάβει η Ελληνική Λύση τι θα κάνει, αλλά εν πάση περιπτώσει είναι πολύ θετικό, έως σπάνιο, να ψηφιστεί νομοσχέδιο ομόφωνα. 
Είναι ένα νομοσχέδιο το οποίο ουσιαστικά ρυθμίζει τους τρόπους εσωτερικής λειτουργίας στο Ευρωκοινοβούλιο. Και να πω ότι και η πρόταση του κ. Οικονομόπουλου είναι απολύτως σωστή, σχετικά με τις επαπειλούμενες εγκυμοσύνες που θα πρέπει να υπάρχει και εκεί ειδική μέριμνα, γιατί πολλές φορές το πρόβλημα και η δυσκολία συμβαίνει πριν το εξάμηνο της εγκυμοσύνης. Είναι κάτι το οποίο, νομίζω, και οι Ευρωβουλευτές μπορούν να το συζητήσουν, γιατί αφορά θέμα λειτουργίας του Ευρωκοινοβουλίου, άρα δεν είναι εύκολο να ρυθμιστεί και να τροποποιηθεί η ψηφισμένη πράξη. Το είπε αναλυτικά και ο κ. Δουδωνής. Άρα, θεωρώ ότι είναι κάτι το οποίο πρέπει να το δούμε με ευαισθησία. 
Να πω ότι πράγματι η Βουλή, ιδίως για τις εγκυμονούσες γυναίκες, από το 2017, εάν δεν κάνω λάθος, επί προεδρίας Νίκου Βούτση, έδωσε τη δυνατότητα της επιστολικής ψήφου σε ψηφοφορίες. 
Ενδεικτικά να σταχυολογήσω δύο, τρία ζητήματα -διατάξεις που ψηφίστηκαν στον Κώδικα Τοπικής Αυτοδιοίκησης- που αφορούν την τοπική αυτοδιοίκηση. Το πρώτο είναι -και ήταν με αφορμή και την υπόθεση της Διάνας Βουτυράκου, η οποία πέραν των άλλων είναι και μια εξαιρετική επιστήμονας και προσέφερε και όσο ήταν και στο Δημοτικό Συμβούλιο του Δήμου Αθηναίων- ότι βγάλαμε την υποχρέωση να γίνεται μια συνεδρίαση με φυσική παρουσία. 
Όμως και με μια τροπολογία που φέραμε λίγες μέρες μετά, πήγαμε ένα βήμα παραπέρα. Εφόσον υπάρχει εγκυμονούσα μέλος του Δημοτικού Συμβούλιου, να μπορεί να γίνεται υποχρεωτικά πλέον η συνεδρίαση με μεικτό τρόπο, ώστε να έχει δικαίωμα και ενεργού συμμετοχής. Μάλιστα, σε σπάνιες περιπτώσεις όπου υπάρχει μυστική ψηφοφορία, ψηφοφορία με κάλπη στα δημοτικά πράγματα, να μπορεί να συμμετάσχει, είτε εξουσιοδοτώντας κάποιον άλλο δημοτικό σύμβουλο είτε ακόμα και τον προϊστάμενο της αρμόδιας υπηρεσίας του Δήμου, να μεταφέρει αυτούσια την ψήφο της, ώστε να υπάρχει. 
Να πω κάτι και για την ιστορία σε αυτό που τέθηκε. Προσωπικά διαφωνώ με την ψηφοφορία διά αντιπροσώπου, γενικά στην εκλογική διαδικασία. Όμως, θεωρώ ότι είναι μια εξαιρετική κατάσταση αυτή στο Ευρωκοινοβούλιο διότι αφορά μόνο τις εγκυμονούσες γυναίκες, αφού το Ευρωκοινοβούλιο δεν έχει επιστολική ψήφο. Το επέλεξε όμως αυτό η Ευρωβουλή και πήρε πολύ μεγάλη πλειοψηφία. Χαίρομαι γι’ αυτό, γιατί ψάχνοντας είδα ότι όλα τα κοινοβουλευτικά κόμματα που εκπροσωπούνται στην Ευρωβουλή υπερψήφισαν αυτή τη διάταξη. Άρα, είναι ένα βήμα για να διευκολύνουμε τις γυναίκες. 
Θα επανέλθω λίγο στα της αυτοδιοίκησης. Με τον Κώδικα καθιερώσαμε τη δυνατότητα στους δήμους να δίνουν επίδομα γέννησης έως 3.000 ευρώ για κάθε παιδί που γεννιέται στα όριά του, σε δημότες ή κατοίκους. Ήδη έχουν παρθεί πολλές αποφάσεις, κυρίως από ορεινούς δήμους, οι οποίοι στηρίζουν τη γέννηση ενός παιδιού. Αναφέρω ενδεικτικά το νότιο Πήλιο, όπου είδα πρόσφατα την απόφαση για ένα παιδί που θα γεννηθεί στην Αργαλαστή και θα μπορέσει να λάβει το επίδομα. Να υπενθυμίσω τη δυνατότητα μείωσης δημοτικών τελών σε πολύτεκνες και τρίτεκνες οικογένειες -την οποία την έχει το Δημοτικό Συμβούλιο- έως και πλήρους απαλλαγής. 
Και βέβαια, να πω ότι εμβληματικό είναι το μέτρο για την πρόσληψη εννέα χιλιάδων μόνιμων στελεχών στους δημοτικούς παιδικούς σταθμούς. Έχει ξεκινήσει η διαδικασία. Τα δημοτικά συμβούλια πρέπει μέχρι τέλος του μήνα να συστήσουν τις οργανικές θέσεις, ώστε να μπορέσουν με την ειδική μοριοδότηση να στελεχωθούν γρήγορα, ώστε, τελειώνοντας το ευρωπαϊκό σκέλος του χρηματοδοτικού προγράμματος από το 2027 -τέτοιες μέρες το 2027 που θα ανοίξουν οι παιδικοί σταθμοί- να μπορέσουν να λειτουργήσουν με πλήρως μόνιμο προσωπικό. Θεωρώ πως αυτή είναι μια πολύ σημαντική μεταρρύθμιση που έχει να κάνει με τη διευκόλυνση της οικογένειας, ώστε να μπορεί ένα βρέφος, ένα νήπιο να έχει ποιοτική προσχολική αγωγή. 
Θα κλείσω με μια παρατήρηση: Πρώτον, είναι καλό κάποια στιγμή να αναγνωρίζουμε και σφάλματα. Θεωρώ ότι στην Αναθεώρηση του 2001 ήταν λάθος η Διάσκεψη των Προέδρων να είναι αποφασιστικό όργανο για συνθέσεις ανεξαρτήτων επιτροπών, διότι είναι ένα όργανο το οποίο μεταβάλλεται η σύνθεσή του με τον Κανονισμό. Θα μπορούσε να ήταν η Επιτροπή Θεσμών και Διαφάνειας ως ενδεχομένως το πλέον κατάλληλο όργανο. 
ΠΑΝΑΓΙΩΤΗΣ ΔΟΥΔΩΝΗΣ: Φτιάχνει πάντως αυτό. Το είχαμε προτείνει στην προηγούμενη Αναθεώρηση του Κανονισμού. 
ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών): Και το δεύτερο που θέλω να πω είναι ότι είναι ευκαιρία -με βάση αυτό το νομοσχέδιο- να δούμε πραγματικά τις μεγάλες προκλήσεις που έχει η χώρα. Το δημογραφικό είναι μια από αυτές. Δεν είναι εύκολη η απάντηση. Έχουν να κάνουν με την αναβάθμιση του ρόλου της γυναίκας στη σύγχρονη κοινωνία και την απόκτηση του status που πραγματικά οφείλει να έχει. 
Υπάρχουν πράγματα που πρέπει να γίνουν, αλλά είναι ένα σύνθετο πρόβλημα και νομίζω ότι έχουμε μια ευκαιρία να κάτσουμε όλα μαζί τα κόμματα να το δούμε για τις επόμενες γενεές. Το βλέπουμε και στα στατιστικά που εκδίδει κάθε μήνα το Υπουργείο Εσωτερικών, ότι ο αριθμός των θανάτων στην Ελλάδα είναι πολύ υψηλότερος κάθε μήνα σε σχέση με τον αριθμό των γεννήσεων. Η χώρα γερνάει. Η διάμεση ηλικία του πληθυσμού της Ελλάδας αυξάνεται και θα έχουμε μπροστά μας μια σειρά από ζητήματα που πρέπει να αντιμετωπίσουμε μέσα στις επόμενες δεκαετίες. 
Δεν είναι μόνο πρόβλημα ελληνικό, είναι πρόβλημα σχεδόν όλης της Ευρώπης και του λεγόμενου πρώτου και δεύτερου κόσμου -όπως λέγαμε παλιά- πλην του τρίτου κόσμου. Έχουμε την υποχρέωση να δούμε τι χρειάζεται για να μπορέσουμε, τουλάχιστον σε πρώτη φάση, να μειώσουμε αυτή τη μεγάλη διαφορά μεταξύ θανάτων και γεννήσεων που έχουμε κάθε μήνα. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
 
ΠΡΟΕΔΡΕΥΩΝ (Aθανάσιος Μπούρας): Kαι εμείς ευχαριστούμε, κύριε Υπουργέ.
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Κύρωση της απόφασης (ΕΕ, Ευρατόμ) 2026/1296 του Συμβουλίου της 26ης Μαΐου 2026 για την τροποποίηση της πράξης περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, που επισυνάπτεται στην απόφαση 76/787/ΕΚΑΧ, ΕΟΚ, Ευρατόμ του Συμβουλίου, της 20ής Σεπτεμβρίου 1976» και η ψήφισή τους θα γίνει χωριστά.
Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου. 
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)


ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)


(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Αθανάσιος Μπούρας): Συνεπώς, μετά την ολοκλήρωση της ψηφοφορίας με το ηλεκτρονικό σύστημα το σχέδιο νόμου του Υπουργείου Εσωτερικών «Κύρωση της απόφασης (ΕΕ, Ευρατόμ) 2026/1296 του Συμβουλίου της 26ης Μαΐου 2026 για την τροποποίηση της πράξης περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, που επισυνάπτεται στην απόφαση 76/787/ΕΚΑΧ, ΕΟΚ, Ευρατόμ του Συμβουλίου, της 20ής Σεπτεμβρίου 1976» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
(Να καταχωριστεί το κείμενο του νομοσχεδίου)











ΠΡΟΕΔΡΕΥΩΝ (Αθανάσιος Μπούρας): Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:




ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου. 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Το Σώμα παρέσχε τη ζητηθείσα εξουσιοδότηση.
Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Με τη συναίνεση του Σώματος και ώρα 11.35΄ λύεται η συνεδρίαση για αύριο, ημέρα Τετάρτη 2 Σεπτεμβρίου 2026, με αντικείμενο εργασιών του Σώματος: α) ώρα 9.00΄ κοινοβουλευτικό έλεγχο, συζήτηση επικαίρων ερωτήσεων β) ώρα 10.00΄ νομοθετική εργασία, Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας: «Νέο πλαίσιο μέτρων στεγαστικής αρωγής και λοιπών ενισχύσεων μετά από φυσικές καταστροφές, βελτίωση πλαισίου κρατικής αρωγής και ιδιωτικής ασφάλισης επιχειρήσεων έναντι φυσικών καταστροφών - Τροποποιήσεις ν. 4797/2021 και ν. 5116/2024», σύμφωνα με την ημερήσια διάταξη που θα διανεμηθεί και γ) ώρα 12.30΄ εκλογή Αντιπροέδρου από την πέμπτη σε δύναμη Κοινοβουλευτική Ομάδα, σύμφωνα με την ειδική ημερήσια διάταξη που έχει διανεμηθεί.
Καλημέρα σας, πάντα με υγεία!

Ο ΠΡΟΕΔΡΟΣ 						ΟΙ ΓΡΑΜΜΑΤΕΙΣ

